title: Tv1

text: Tv1 tarkoittaa seuraavia asioita:


title: Jättipuupistiäinen

text:
Jättipuupistiäinen ("Urocerus gigas", syn. "Sirex gigas") on puupistiäisten heimoon kuuluva hyönteinen. Sen pituus ilman munanasetinta on 12 - 40 mm. Jättipuupistiäinen vahingoittaa mänty- ja kuusipuutavaraa. Lajia esiintyy koko maassa. Jättipuupistiäisen naaras on ampiaismainen, takaruumiissa leveät keltaiset poikkijuovat, kaksi keltaista niskatäplää ja lähes takaruumiin mittainen munanasetin. Koiras on pienempi kuin naaras. Koiraalla on myös kaksi keltaista niskatäplää, mutta takaruumis sillä on punertavanruskea ja tummakärkinen.
Jättipuupistiäinen ja sinipuupistiäinen ("Sirex juvencus") ovat kaksi Suomen yleisintä havupuutavaraa vahingoittavaa puupistiäislajia.


title: Jättipuupistiäinen

text: Jättipuupistiäiset parveilevat heinäkuussa ja muninta jatkuu aina syyskuulle asti. Naaras tekee pitkällä neulanohuella munanasettimellaan puun kuoren läpi reiän syvälle puuhun, jonne se laskee munansa. Jättipuupistiäisen toukat syövät puuta 2-5 vuotta kaivertaen puuhun pitkiä jopa läpi rungon ulottuvia risteileviä käytäviä. Käytävät ovat täynnä hienojakoista, lähes pölymäistä, purua. Jättipuupistiäisen toukat ovat harmaanvalkeita ja niiden peräpäässä on lyhyt ruskea piikki. Jättipuupistiäisen toukan ulkoloisena elää porapistiäisen ("Rhyssa persuasoria") toukka. Jättipuupistiäisen lisääntymistä rajoittaa nykyisin nopea puun kierto.


title: Jättipuupistiäinen

text: Jättipuupistiäisen saalistajia ovat ainakin käpytikka ("Dendrocopos major") ja palokärki ("Dryocopus martius").


title: Marina Horka

text: Marina Horka (, ) on pienehkö Valko-Venäjän kaupunki ja Puhavitskin piirin (, ) keskus. Kaupunki sijaitsee Minskin alueella, maanteitse runsas 60 kilometriä Minskin keskustasta kaakkoon.


title: Marina Horka

text: Marina Horkassa asui vuoden 2009 väestönlaskennan aikaan 21 446 henkeä, Puhavitskin piirissä kaikkiaan 69 427. Piirin asukkaista kaupunkilaisiksi luetaan Marina Horkan kaupungin väestön lisäksi kolmen kaupunkimaisen taajaman asukkaat: Praudzinski (2 408 as.), Rudzensk (2 806 as.) ja Svislatš (3 920 as.).


title: Marina Horka

text: Minskistä Homeliin (Gomel) johtavan valtatien (M5 eli eurooppatie ) rinnalla samansuuntainen rautatie on kaupungin kantavia liikenneyhteyksiä. Minskin lähiliikenteen junat pysähtyvät useilla piirin asemilla ja seisakkeilla.


title: Maailmojen sota (vuoden 1938 radiokuunnelma)

text: Maailmojen sota () on marsilaisten ja maapallon ihmisten välisestä kuvitteellisesta yhteenotosta kertova radiokuunnelma, joka esitettiin alun perin yhdysvaltalaisessa Mercury Theatre on the Air -kuunnelmasarjassa. Se oli sarjan halloween-jakso ja lähetettiin 30. lokakuuta 1938 CBS:n radioverkon kautta. Kuunnelma perustui H. G. Wellsin romaaniin "Maailmojen sota" (1898), ja sen ohjaajana ja kertojana oli Orson Welles.


text: Lähetyksen ensimmäiset kaksi kolmannesta koostuivat kuvitteellisista uutistiedotteista, mikä sai monet kuulijat uskomaan, että marsilaiset olivat todella hyökänneet Maahan. Väärinkäsityksen mahdollisuuksia lisäsi myös se, ettei kuunnelmassa ollut mainoksia, sillä Mercury Theatre on the Airilla ei ollut sponsoria. Vaikka lehdistö julkaisikin myöhemmin sensaatiohakuisia kertomuksia, arviot lähetyksen aiheuttaman pakokauhun mittakaavasta ja laadusta vaihtelevat. Lähetys jakoi mielipiteet ja aiheutti närkästystä, jonka toivat esille sekä sanomalehdet että julkisuuden henkilöt. Orson Wellesistä kuunnelma teki kuitenkin kuuluisan.


text: "Maailmojen sota" oli ensimmäisiä Rockefeller-säätiön rahoittaman Radio Projectin tutkimuskohteita.


text: Kuunnelman kirjoitti Howard Koch, joka myöhemmin sai Oscar-palkinnon "Casablanca"-elokuvan käsikirjoituksesta. Wellsin romaanissa marsilaisten hyökkäys tapahtuu 1800-luvun lopulla Wokingissa, Englannissa, mutta Koch siirsi tapahtumat nykyaikaan ja Grover’s Millin kylään New Jerseyyn. Koch valitsi paikan sulkemalla silmänsä ja pistämällä kynällä umpimähkään New Jerseyn karttaa, jonka oli ostanut huoltoasemalta. Kuunnelmassa pyrittiin luomaan vaikutelma uutislähetyksestä ja parhaillaan käynnissä olevasta tapahtumasta, mihin ääninäyttelijät valmistautuivat kuuntelemalla Herbert Morrisonin uutistallennetta ilmalaiva Hindenburgin onnettomuudesta.


text: Fiktiota oli esitetty jo aiemmin uutismuodossa. Vuonna 1926 katolinen pappi Ronald Knox oli keskeyttänyt BBC:lle tekemänsä kirjallisuusohjelman ja alkanut kertoa vallankumouksesta, jonka aikana Big Ben oli tuhottu kranaatinheittimin, hotelli Savoy poltettu ja ministeri surmattu. Monet kuulijat olivat ottaneet lähetyksen tosissaan, sillä Venäjän vallankumouksesta ei ollut kulunut vielä kymmentäkään vuotta ja Britanniassa suunniteltiin yleislakkoa.


text: Myös "Columbia Workshopissa" esitetyssä, Archibald MacLeishin kirjoittamassa "Air Raidissa" kertojana oli tapahtumaa seuraava silminnäkijä. Tutkija Erik Barnouw on löytänyt yhtäläisyyksiä myös MacLeishin radiokuunnelmaan "The Fall of the City", jonka esityksessä Welles toimi kertojana.


text: Koska "Maailmojen sodan" alku- tai loppukuulutuksissa ei lueteltu näyttelijöitä, ei kaikkien roolien esittäjistä ole täyttä varmuutta. John F. Flynnin kirjassa "War of the Worlds: From Wells to Spielberg" on kerrottu seuraavat näyttelijät ja heidän roolihahmonsa:


text: Kuunnelman ohjasi ja tuotti Orson Welles ja apulaistuottajana oli Paul Stewart. Musiikista vastasi Bernard Herrmann ja äänitehosteista Ora Nichols, Ray Kramer ja Jim Rogan. CBS:n puolelta lähetystä valvoi Davidson Taylor.


text: Kuunnelman alussa on sama johdanto kuin romaanissa, minkä jälkeen kerrotaan että tapahtumat sijoittuvat vuoteen 1939. Lähetys jatkuu säätiedotuksella, jota seuraa tanssimusiikkia "Ramon Raquellon ja hänen orkesterinsa" esittämänä. Todellisuudessa esittäjänä on Bernard Herrmannin johtama CBS:n orkesteri. Musiikin keskeyttää uutislähetys, jossa kerrotaan Marsin pinnalla tapahtuneista oudoista räjähdyksistä. Welles esiintyy ensimmäisen kerran kuunnelmassa tähtitieteilijä, Princetonin yliopiston professori Richard Piersonin roolissa.


text: Uutiskatsauksia alkaa tulla tiheämpään tahtiin, kun sylinterinmuotoinen meteoriitti on pudonnut Grover’s Milliin. Ihmisiä kerääntyy paikalle, ja Frank Readickin esittämä reportteri Carl Phillips kertoo tapahtumista kuuntelijoille. Meteoriitti avautuu ja paljastuu avaruusalukseksi. Paikalla olijat ehtivät nähdä vilauksen marsilaisesta, ennen kuin tämä tuhoaa heidät säteillään. Phillips kertoo huutaen kohti tulevista liekeistä, mutta lause katkeaa kesken.


text: Studiosta lähetetään tiedotuksia uhrien määristä ja tulipalojen leviämisestä, ja järkyttynyt professori Pierson esittää arvioitaan marsilaisten tekniikasta. New Jerseyn kansalliskaarti julistaa sotatilan ja aloittaa hyökkäyksen, mutta marsilaiset tuhoavat kansalliskaartin joukot kolmijalkaisten taistelukoneidensa avulla. Hätätiedotteissa annetaan evakuointiohjeita. Kolme marsilaisten taistelukonetta tuhoaa voimalaitoksia ja siltoja, ja niiden joukkoon liittyy kolme taistelukonetta lisää toisesta sylinteristä. Sisäministeri antaa ohjeita kansalaisille.


text: Studiosta otetaan yhteys kenttätykistöpatteriin, jonka miehistö on vaurioittanut yhtä taistelukonetta. Miehistö kertoo ilmassa olevasta myrkkykaasusta, ennen kuin yhteys katkeaa yskimisen ääniin. Hyökkäystä selostetaan myös pommikonelentueen johtokoneesta, kunnes marsilaisten säteet tuhoavat koneen moottorit ja se syöksyy maahan. Lentokoneet tuhoavat yhden marsilaisten taistelukoneen, mutta lisää sylintereitä putoaa ympäri maata.


text:
Seuraavaksi Ray Collinsin esittämä uutisreportteri kuvailee CBS:n studiorakennuksen katolta, miten marsilaiset hyökkäävät New Yorkiin. Tämän jälkeen kuuluttaja Dan Seymour muistuttaa, että lähetys on kuvitteellinen. Kuunnelman viimeisessä kolmanneksessa puhuu pääasiassa professori Pierson, joka kuvailee hyökkäyksen seurauksia. Kuunnelma päättyy kirjan tavoin siihen, että marsilaiset tuhoutuvat bakteeritartuntojen vuoksi. Lähetyksen päätteeksi Welles muistuttaa kuulijoita halloweenista ja kertoo, että kyseessä oli vain Mercury Theatren vastine sille, että ”pukeudutaan lakanaan ja hypätään pensaasta huutaen "böö"”.
Syksyllä 1938 radionkuuntelijat olivat tottuneet siihen, että ohjelmat keskeytyivät uutislähetysten takia, mikä johtui sodanuhasta Euroopassa ja Münchenin sopimusneuvotteluista. Jotkut, jotka olivat kuulleet vain osia lähetyksestä, luulivatkin hyökkääjien olevan marsilaisten sijaan saksalaisia.


text: Princetonin yliopiston professori Hadley Cantril arvioi alun perin vuonna 1940 julkaistussa tutkimuksessaan "The invasion from Mars: a study in the psychology of panic", että "Maailmojen sodalla" oli ainakin kuusi miljoonaa kuuntelijaa. Se oli vähän verrattuna kilpailevalla NBC-kanavalla samaan aikaan esitettyyn "Chase and Sanborn Hour" -ohjelmaan, jolla oli yli 30 miljoonaa kuulijaa. Monet "Chase and Sanborn Hourin" kuuntelijat vaihtoivat kuitenkin kanavaa, kun ohjelman alusta oli kulunut noin 12 minuuttia, koska silloin päättyi Edgar Bergenin komediaesitys ja alkoi Nelson Eddyn laulama ”Neapolitan Love Song”. Samalla hetkellä "Maailmojen sodassa" esitettiin selostusta sylinterin laskeutumispaikalta Grover’s Millissä, ja monet kanavalle siirtyneet kuulijat uskoivat, että kyseessä oli todellinen uutislähetys.


text: Dokumenttielokuvan "Taistelu elokuvasta Citizen Kane" mukaan Welles tiesi "Chase and Sanborn Hourin" aikataulun ja uutislähetyksen ajankohta oli valittu sen perusteella. Kesken lähetyksen kanavaa vaihtaneet eivät myöskään kuulleet, kun lähetyksen kerrottiin olevan radiokuunnelma. Asiasta kuulutettiin lähetyksen alussa, sitten noin 40 minuutin kohdalla ja vielä lähetyksen päätteeksi.


text: Lehdistö kirjoitti lähetyksen synnyttämästä paniikista laajasti: kuukauden kuluttua aiheesta oli ilmestynyt noin 12 500 lehtiartikkelia. Lehtiuutisten mukaan säikähtäneet kuuntelijat tukkivat tiet, piiloutuivat kellareihin ja aseistautuivat. The New York Times kertoi etusivullaan 20 perheen paenneen kadulle märät pyyhkeet kasvoillaan, marsilaisten taistelukaasuilta suojautuakseen. Sanomalehtien epäillään kuitenkin liioitelleen uutisoinnissaan. Lehdistössä pidettiin nimittäin radiota kilpailijana, varsinkin kun Münchenin sopimuksen uutisoinnissa radio oli päässyt etusijalle. Lehdet saattoivat käyttää "Maailmojen sodan" aiheuttamaa paniikkia hyväkseen osoittaakseen, että radiossa toimittiin vastuuttomasti. Tutkija Elizabeth McLeodin mukaan lehdistö liioitteli kostaakseen sen, että se oli jäänyt taka-alalle edellisinä kuukausina. Lehdistössä kerrottiin myös sydänkohtauksista ja itsemurhista, joiden todenmukaisuutta ei myöhemmin ole voitu osoittaa.


text: Washingtonin osavaltiossa kuunnelman lähettivät seattlelaiset KIRO- ja KVI-asemat. Concreten kylässä sattui lähetyksen aikana sähkökatkos. Osa asukkaista pakeni hevoskärryillä läheisille vuorille, mistä he seuraavana päivänä palasivat kuultuaan totuuden tapahtumista. Seattle Post-Intelligencer kirjoitti tapahtuneen olevan osoitus "radiossa yleisesti vallitsevasta vastuuttomuudesta ja radion olennaisista puutteista".


text: Hadley Cantrilin vuonna 1940 julkaisema "The Invasion From Mars: A Study in the Psychology of Panic" oli ensimmäisiä aihetta käsitteleviä tutkimuksia. Cantrilin mukaan kuudesta miljoonasta kuulijasta ainakin miljoona oli peloissaan tai huolissaan. Hän mainitsee tutkimuksessaan henkilöitä, jotka "marsilaisten hyökkäyksen" aikana tunsivat myrkkykaasun hajua ja saivat tukehtumisoireita. Cantrilin tutkimusta on arvosteltu siitä, että siinä haastateltiin vain 135:tä henkilöä ja tuotiin esille lähinnä vain dramaattisimpia kertomuksia. Tutkimuksessa kerrotaan myös, että tiedotusvälineet ja poliisi saivat joissain osissa New Jerseytä puhelinsoittoja 40 % enemmän kuin yleensä, mutta puhelujen tarkoitusta ei ollut tutkittu. Vaikka joissain puheluissa tiedusteltiinkin esimerkiksi verenluovutuspaikkoja tai luetteloa kuolonuhreista, niin CBS sai myös puheluja, joissa onniteltiin Mercury Theateria onnistuneesta halloweenlähetyksestä tai oltiin vihaisia liiallisesta realismista. Monet tutkijat ovatkin nykyään sitä mieltä, että Cantrilin kuvaus paniikista on liioiteltu.


text: Muissa, myöhemmissä tutkimuksissa kerrotaan myös ihmisistä, jotka kertoivat nähneensä liekkejä tai marsilaisten taistelukoneita tai kuulleensa konekiväärin tulitusta. On olemassa kuitenkin vain hyvin vähän näyttöä siitä, että ihmiset olisivat tehneet mitään konkreettista, kuten paenneet tai aseistautuneet. Sosiologi Robert E. Bartholomew'n mukaan on joka tapauksessa selvää, että monet kuulijat uskoivat kuunnelman olevan totta ja media vaikutti ihmisten käsityksiin. Tähän ei vaikuta se, oliko paniikkiin joutuneita kuulijoita joitain kymmeniä tuhansia vai jopa yli miljoona.


text: Lähetystä seuraavana päivänä Orson Welles piti lehdistötilaisuuden ja sanoi, että piti itseään syyttömänä syntyneeseen paniikkiin. Myös CBS antoi virallisen tiedotteen, jossa yhtiö kertoi, ettei kuulijoita tarkoituksella johdettu harhaan, ja pahoitteli tapahtunutta. Seuraavana päivänä CBS ilmoitti, ettei se käytä enää simuloituja uutislähetyksiä. Federal Communications Commission tutki lähetyksen mutta ei ryhtynyt toimiin CBS:ää vastaan. Oikeudenkäyntien välttämiseksi yhtiö maksoi joitain tuhansia dollareita korvauksina.


text: CBS, NBC ja Mutual sopivat keskenään, että jatkossa termejä "flash" ja "bulletin" käytettäisiin harkiten ja ainoastaan silloin, kun se on asian tärkeyden takia perusteltua. Kuuluttajia ohjeistettiin välttämään dramaattisuutta uutisaiheiden yhteydessä. Suorat ja tallenteelta esitetyt lähetykset tuli selkeästi erottaa toisistaan ohjelmakuulutuksissa, ja myös äänitehosteina käytettävät aseiden ja räjähdysten äänet pyrittiin saamaan epäaidoilta kuulostaviksi. Koska "Maailmojen sodan" aiheuttama paniikki johtui osaksi siitä, että kuulijat olivat vaihtaneet kanavaa kesken lähetyksen, radiossa alettiin antaa enemmän välikuulutuksia "kuuntelijoille, jotka ovat myöhemmin liittyneet seuraamme". CBS myös muutti "March of Time" -uutisohjelmaansa siten, että aikaisemmat uutistapahtumien dramatisoinnit jäivät pois ja niiden tilalla alettiin lähettää toimittajien paikan päällä tekemiä raportteja.


text: Alkuperäisen romaanin kirjoittaja H. G. Wells sanoi lehtihaastattelussa, että kuunnelman teossa oli otettu liikaa vapauksia ja tarina oli käytännössä kirjoitettu uudelleen. Kun Wells ja Welles tapasivat toisensa haastattelussa KTSA-radioasemalla San Antoniossa kaksi vuotta myöhemmin, kirjailija suhtautui tapahtuneeseen jo myönteisemmin. Tim Crookin mukaan tämä saattoi johtua siitä, että Wellsin vähemmän tunnettujen kirjojen myynti oli kasvanut kohun seurauksena.


text: Adolf Hitler sanoi pitämässään puheessa, että paniikki oli osoitus demokraattisissa maissa vallitsevasta korruptiosta ja dekadenssista.


text: Kuunnelman seurauksena Welles sai julkisuutta, ja vain viikko lähetyksen jälkeen Mercury Theatre sai ensimmäiseksi sponsorikseen Campbell Soup -elintarvikeyrityksen. Samalla "Mercury Theater on the Air" sai uudeksi nimekseen "The Campbell Playhouse". Heinäkuussa 1939 Welles solmi sopimuksen RKO:n kanssa, ja myöhemmin hän teki yhtiölle ensimmäisen elokuvansa, vuonna 1941 ensi-iltansa saaneen Citizen Kanen.


text: Vastaavia tapauksia, joissa fiktiivinen radio- tai televisio-ohjelma on aiheuttanut vakavia väärinkäsityksiä, tunnetaan muitakin. Esimerkiksi Yleisradion vuonna 1985 esittämä kuunnelma "Seuraava sota" aiheutti puhelutulvan Yleisradion ohjelmapäivystykseen ja hätänumeroihin. Kuunnelman aiheena oli ydinsota, jonka aiheutti uusi Kuuban kriisi.


text: Vuonna 1991 bulgarialaisessa Kuku-satiiriohjelmassa esitettiin uutisraportteja Kozloduin ydinvoimalassa muka tapahtuneesta onnettomuudesta. Lähetys aiheutti paniikkia kuulijoiden keskuudessa.


text: Vuonna 2006 belgialainen RTBF-televisioasema lähetti pilauutisen, jonka mukaan hollanninkielinen Flanderi oli julistautunut itsenäiseksi ja Belgian kuningaspari oli paennut maasta lentokoneella. Monet belgialaiset uskoivat uutiseen, ja ulkomaiden edustustoista otettiin yhteyttä maan viranomaisiin.


text: Alkuperäinen Mercury Theatren kuunnelmaa on lähetetty monta kertaa uusintana ja siitä on tehty myös erilaisia uusintaversioita ja muunnelmia.


text: Monet erityisesti vanhoihin radio-ohjelmiin erikoistuneet asemat tapaavat lähettää alkuperäisen kuunnelman uusintana osana halloween-perinnettä.


text: Leonardo Páez ja Eduardo Alcaraz tuottivat 12. helmikuuta 1949 kuunnelmasta espanjankielisen version ecuadorilaiselle Radio Quitolle. Lähetys aiheutti Quitossa kaaoksen. Monet luulivat maan joutuneen marsilaisten sijasta Perun hyökkäyksen kohteeksi, ja kun totuus paljastui, syntyi mellakka. Sadat ihmiset hyökkäsivät Radio Quiton ja sen omistajan sanomalehti El Comercion toimitiloihin, jotka sijaitsivat samassa rakennuksessa. Mellakassa kuoli ainakin kuusi ihmistä. Páez muutti tapahtuman jälkeen Venezuelaan, jossa hän kuoli vuonna 1991. Kuunnelman synnyttämästä kaaoksesta huolimatta hänelle ojennettiin Quiton kaupungin avaimet vuonna 1985.


text: Buffalolainen WKBW-asema esitti oman uutisosastonsa tuottaman modernisoidun version vuonna 1968. Siinä marsilaiset hyökkäsivät Niagara Fallsin alueelle. Vaikka lähetyksen aikana useaan kertaan muistutettiin kyseessä olevan draamaesitys, myös tämä kuunnelma synnytti paniikkia ja radioasemalle tulvi puhelinsoittoja pelästyneiltä kuulijoilta. Aseman ohjelmajohtaja Jeff Kaye pääsi lopulta itse puhumaan kuulijoille jouduttuaan sitä ennen uhkaamaan lähetyksen keskeyttämisellä. Puhelinsoitot asemalle kuitenkin jatkuivat, ja huolestuneet lähialueiden asukkaat soittelivat myös toisilleen varmistaakseen kaikkien olevan kunnossa. FCC antoi asemalle huomautuksen ja muutti määräyksiään estääkseen vastaavat tapahtumat jatkossa. Asema esitti kuitenkin kuunnelmasta henkilövaihdosten takia päivitetyt versiot vuosina 1971 ja 1975. Vuonna 1998 myös buffalolaiset WGRF- ja WEDG-asemat esittivät uudet versiot kuunnelmasta.


text: Otherworld Media teki alkuperäisen "Maailmojen sota" -kuunnelman 50-vuotispäiväksi siitä version, jonka National Public Radio esitti vuonna 1988. Se perustui alkuperäiseen Howard Kochin käsikirjoitukseen, jonka David Ossman oli päivittänyt vastaamaan nykyisenkaltaista radiolähetystä. Kuunnelmassa esiintyivät muun muassa Jason Robards, Steve Allen, Douglas Edwards, Scott Simon, Héctor Elizondo ja Terry Gross. Esitys oli ehdolla Grammy-palkinnon saajaksi.


text: Vuonna 1994 L.A. Theater Works teki kuunnelmasta uuden version alkuperäiskäsikirjoitusta käyttäen. Kuunnelma tallennettiin yleisön edessä, ja siinä esiintyi televisiosarja Star Trekin näyttelijöitä. Professori Piersonia esittäneen Leonard Nimoyn lisäksi esiintyjiin kuuluivat Brent Spiner, Gates McFadden, Wil Wheaton, Meagen Fay, Jerry Hardin, Dwight Schultz, Armin Shimerman, Tom Virtue ja John de Lancie. Kuunnelman ohjasi John de Lancie.


text: Seeing Ear Theatre esitti 30. lokakuuta 1998 kuunnelman "Orson the Alien", jonka pääosassa esiintyi Walter Koenig. Kuunnelma tehtiin kahden avaruusolennon näkökulmasta, kun he sattumalta kuulevat alkuperäisen "Maailmojen sota" -lähetyksen ja pyrkivät auttamaan maapallon asukkaita.


text: Premiere Radio Networks ja Glenn Beck tuottivat 31. lokakuuta 2002 kuunnelmasta version, joka esitettiin suorana lähetyksenä yli 100 radioaseman kautta.


text: WTBQ-radioasema New Yorkin osavaltiossa lähetti 30. lokakuuta 2006 oman versionsa, jossa käytettiin alkuperäiskäsikirjoitusta. Esiintyjinä toimivat paikalliset näyttelijät, ja yleisö vastasi kuunnelman äänitehosteista.


text:
CBS:n Studio One -televisiosarjassa esitettiin 9. syyskuuta 1957 Nelson S. Bondin kirjoittama jakso "The Night America Trembled", joka oli dramatisointi "Maailmojen sodan" aiheuttamasta sekasorrosta. Lähetys kesti 50 minuuttia, ja sen kertojana oli Edward R. Murrow. Näyttelijöinä olivat muun muassa Ed Asner, James Coburn, Warren Oates ja Warren Beatty. Wellesiä pyydettiin kertojaksi, mutta hän kieltäytyi, koska hän olisi halunnut näytellä. Welles haastoi CBS:n ja käsikirjoittajan oikeuteen.
ABC esitti vuonna 1975 Howard Kochin ja Nicholas Meyerin käsikirjoittaman televisioelokuvan "Yö jolloin Amerikka kauhistui", jossa seurattiin tapahtumia lähetyksen aikana sekä studiossa että kuuntelijoiden näkökulmasta. Elokuvassa näyttelivät muun muassa Vic Morrow, Meredith Baxter, Michael Constantine, John Ritter, Will Geer ja Tom Bosley.


title: Frederick North

text: Frederick North (13. huhtikuuta 1732 – 5. elokuuta 1792) oli brittiläinen poliitikko, joka toimi maansa pääministerinä 12 vuoden ajan 1770-1782. Northin hallituskaudella Britannia menetti siirtokuntansa Amerikassa.


title: Burjatian lippu

text: Burjatian lippu on Venäjään kuuluvan Burjatian tasavallan tunnus. Se otettiin käyttöön 29. lokakuuta 1992 ja sen mittasuhteet ovat 1:2.


title: Burjatian lippu

text: Lipussa on kolme vaakaraitaa väreiltään sininen, valkoinen ja keltainen. Sininen raita on kaksi kertaa paksumpi kuin muut raidat. Lipun sininen väri on burjaattien kansallisväri ja se symboloi myös rehellisyyttä ja uskollisuutta (erään tulkinnan mukaan sininen symboloi taivasta ja Baikaljärveä). Valkoinen symboloi korkeaa moraalia, onnea, rauhaa, hyvinvointia, rauhallisuutta, yhtenäisyyttä ja eheyttä. Väriyhdistelmä sininen-valkoinen viittaa myös Venäjän lippuun. Keltainen symboloi vapautta ja vaurautta, kuten myös lamalaisuutta ja buddhalaisuutta. Sinisessä raidassa on "soyombo"-symboli, johon on kuvattu kolmiliekkinen tulen liekki, aurinko ja kuu. Tulenliekin kolme kielekettä symboloivat menneisyyttä, nykyisyyttä ja tulevaa. Aurinkoa pidetään elämän lähteenä ja kuu on burjaattien kunnioituksen kohde.


title: Viinikumi

text: Viinikumit ovat venyviä ja kiinteitä makeisia. Nimestään huolimatta makeiset eivät sisällä viiniä. Viinikumit valmistetaan eläinliivatteesta, sekoitettuna makeutusaineisiin, aromeihin sekä väriaineisiin. Viinikumimakeisia valmistavat esim. Haribo ja Trebor Bassett.


title: Stephen Root

text: Stephen Root (s. 17. marraskuuta 1951) on yhdysvaltalainen näyttelijä. Hänen tunnetuimpia roolejaan ovat miljardööri Jimmy James tilannekomediassa "NewsRadio" sekä Milton Waddams elokuvassa "Konttorirotat".


title: Stephen Root

text: Root aloitti uransa National Shakespeare Companyn kiertueilla 1970-luvulla. Hänen ensimmäinen elokuvaroolinsa oli George A. Romeron elokuvassa "Vihan lähettiläs" vuonna 1988. Hänen seuraava suuri roolinsa tuli vasta vuonna 1995, kun hän sai Jimmy Jamesin roolin televisiosarjasta "NewsRadio". Hän esitti hahmoa sarjan loppuun, vuoteen 1999 asti. Samana vuonna tuli ensi-iltaan Mike Judgen elokuva "Konttorirotat". Elokuvasta tuli kulttiklassikko ja Rootin esittämä Milton-hahmo on edelleen hänen tunnistettavimpia roolejaan.


title: Stephen Root

text: Root on myös yksi Coenin veljesten luottonäyttelijöistä. Hän on esiintynyt muiden muassa elokuvissa "Voi veljet, missä lienet?" (2000), "Ladykillers" (2004) ja "Menetetty maa" (2007). Hän on esiintynyt myös televisiosarjoissa "Pushing Daisies" Dwight Dixonina ja "True Bloodissa" vampyyri Eddie Gaultierina.


title: Stephen Root

text: Root on myös tunnettu ääninäyttelijä. Tunnetuimmat ääniroolinsa hän teki sarjaan "Kukkulan kuningas", jossa hän ääninäytteli Bill Dauterivea ja Buck Stricklandiä. Lisäksi hän esittää Chodea sarjassa "Tripping the Rift". Elokuvia, joissa hänen ääntään on kuultu, ovat muiden muassa "Ice Age" (2002), "Nemoa etsimässä" (2003), "Ice Age 2" (2006) ja "" (2011).


title: William Pitt

text: William Pitt (15. marraskuuta 1708 – 11. toukokuuta 1778) oli brittiläinen whig-poliitikko, joka toimi maansa pääministerinä kahden vuoden ajan. Myös hänen poikansa William Pitt nuorempi nousi pääministeriksi.


title: William Pitt

text: Pitt nousi suosioon alahuoneessa "tavallisena miehenä". Hän aloitti alahuoneessa jo 1735, oli loistava puhuja ja käytti taitojaan toistuviin hyökkäyksiin pääministeri Robert Walpolea vastaan.


title: William Pitt

text: Pitt oli suosittu ja vaikutusvaltainen poliitikko, joka käytännössä ohjasi hallitusta jo William Cavendishin ja Thomas Pelham-Hollesin pääministerikausien aikana. Pitt oli valtiosihteerinä ("Secretary of State") ja siten käytännössä vastuussa sotatoimista seitsenvuotisen sodan aikana, ja oli hankkimassa emämaalle Intiaa, Kanadaa ja Länsi-Afrikkaa. Siksi häntä on pidetty yhtenä avainhenkilönä Brittiläisen imperiumin syntymisessä.


title: William Pitt

text: Vuonna 1766, oman pääministerikautensa alkaessa hän sai Chathamin jaarlin arvonimen, mikä kuitenkin vähensi hänen arvostustaan alahuoneessa. Pittin hallitus, jonka vahvat miehet olivat Augustus FitzRoy ja Charles Townshend, teki suuria virheitä Amerikan siirtokuntien ja John Wilkesin tapauksen käsittelyssä. Se sääti veroja ja tulleja, joiden tarkoitus oli lisätä emämaan siirtokunnista saamaa hyötyä, mutta jotka johtivat kapinointiin ja tuonnin tyrehtymiseen. Lopulta Wilkesin ympärille noussut kuohunta kaatoi hallituksen. Wilkes esiintyi vapauttajana ja asettui ehdokkaaksi alahuoneeseen, hän sai valtavan äänivyöryn kerta toisensa jälkeen. Wilkes pidätettiin vanhojen rikkeidensä takia ja kyseisen vaalipiirin äänestys vaalit määrättiin uusittavaksi neljä kertaa. Tämä heikensi hallitusta ja oikeusjärjestelmän uskottavuutta, ja sai monet alueet vaatimaan parlamentin hajottamista ja uusintavaaleja. Pitt erosi pääministerin tehtävistä, ja FitzRoystä tuli seuraava pääministeri.


title: William Pitt

text: Vuonna 1778 hän sai sairauskohtauksen ylähuoneessa ja kuoli neljä päivää myöhemmin.


title: Vuosituhat

text: Vuosituhat (monissa muissa kielissä millennium) on tuhannen vuoden jakso, erityisesti jokin ajanlaskun tuhatluku.


title: Vuosituhat

text: Länsimainen ajanlasku lasketaan Jeesuksen syntymävuodesta (vuoden oikeellisuudesta on ollut kuitenkin kiistaa), tällöin vuodet 1-1000 olivat ensimmäinen vuosituhat, vuodet 1001-2000 toinen vuosituhat ja vuodesta 2001 lähtien on ollut kolmas vuosituhat ajanlaskun alusta. Vuotta 0 (nolla) ei ole juliaanisessa eikä gregoriaanisessa ajanlaskussa. Juutalaisessa kalenterissa on meneillään jo kuudes vuosituhat.


title: Tägerwilen

text:
Tägerwilen on kunta Kreuzlingenin piirikunnassa () Thurgaun kantonissa Sveitsissä. Asukkaita kunnassa oli vuonna 2007 3 640, joista noin 27 prosenttia oli ulkomaalaisia. Kunnan pinta-ala on 11,58 neliökilometriä, josta maatalousmaata on 574 hehtaaria, metsää 428 hehtaaria, tuottamatonta maata yhdeksän hehtaaria ja vettä neljä hehtaaria. Asutuksen käytössä on 143 hehtaaria pinta-alasta.
Kunnassa sijaitsee Castellin linna (), joka on saanut nykyisen muotonsa vuosien 1878 ja 1894 välillä.


title: Tägerwilen

text: Kasvitieteilijä ja enologi Hermann Müller (1850–1927) syntyi Tägerwilenissä.


title: Tägerwilen

text: Tägerwilenin väkiluvun kehitys vuodesta 1960 vuoteen 2007:


title: Guben

text: Guben on 20 049 asukkaan (2008) kaupunki Saksassa, Brandenburgin osavaltiossa. Guben muodostaa kaksoiskaupungin Puolan puolella olevan Gubinin kanssa. Kaupunki jaettiin Neisse-joen mukaisesti vuonna 1945 Saksan ja Puolan kesken.


title: Guben

text: Guben sai kaupunginoikeudet vuonna 1235 Meissenin rajakreiviltä Heinrich III:lta. Guben kuului pitkään Saksiin ja Böömiiin, kunnes se liitettiin Preussiin 1815.


title: Guben

text: Toisen maailmansodan jälkeen Saksan ja Puolan raja vedettiin vuonna 1945 Oder–Neisse-linjan mukaan. Neissejoki jakoi kaupungin saksalaiseen ja puolalaiseen osaan.


title: Guben

text: DDR:n presidentti Wilhelm Pieck oli syntyisin Gubenista.


title: Cape Dorset

text: Cape Dorset (, tavumerkeillä ᑭᙵᐃᑦ) on pikkukylä Kanadassa, Nunavutin territoriossa, Qikiqtaalukin alueella. Kylä sijaitsee Dorsetinsaarella olevalla Dorsetinniemellä, joka on yksi kanadan arktistisista saarista. Kylän iniuktiittinimi Kinngait, tarkoittaa korkeita vuoria. Kylän väkiluku on 1 236 (2006). Kylä sijaitsee tiettömällä alueella, ja ainoat liikenneyhteydet ovat vuosittaisen yhteysaluksen lisäksi lentokoneet. Kylän läheisyydessä sijaitsee Cape Dorsetin lentoasema. Kylää on myös sanottu inuiittitaiteen pääkaupunginksi.


title: Cape Dorset

text: Dorsetin saarelta löydettiin ensimmäiset paleoeskimojen Dorsetin kulttuurin jättämät merkit ja kulttuuri nimettiin sen mukaan. Dorsetin kulttuurin ihmiset elivät alueella tiettävästi 1000-luvulta eaa. – 1100-luvulle jaa.. Kehittyneempi eskimojen Thulen kulttuuri syrjäytti Dorsetin kulttuurin ehkä väkivaltaisesti. Niinpä nykyisin Cape Dorsetissa elävät inuiitit ovat myöhemmän Thulen kulttuurin jälkeläisiä. Dorsetinniemen nimesi 24. syyskuuta 1631 kapteeni Luke Fox, brittiläisen Edward Sackville, Dorsetin 4. jaarlin kunniaksi, joka oli hänen luoteisväylää etsineen tutkimusmatkansa yksi rahoittaja. Hudson's Bay Company perusti alueelle kauppa-aseman vuonna 1913.


title: Slimane Raho

text: Slimane Raho (, s. 20. lokakuuta 1975 Oran, Algeria) on algerialainen entinen jalkapalloilija. Laitapuolustaja pelannut Raho pelasi koko uransa Algerian pääsarjassa, jossa hän voitti neljä Algerian mestaruutta.


title: Slimane Raho

text: Raho aloitti uransa junioritasolla vuonna 1986 ASPTT Oranissa, ja sittemmin edusti vuosien 1988-1992 aikana USM Orania ja AST Orania. Siirryttyään ammattilaiseksi Raho jatkoi synnyinkaupunkinsa eri joukkueiden edustamista aina vuoteen 1998 asti, jonka jälkeen hän siirtyi JS Kabylieen. Seuran riveissä Raho voitti kahdesti Algerian mestaruuden vuosina 2004 ja 2006. Lisäksi hän juhli kolmesti CAF Cuppia. Kauden 2005-2006 päätteeksi Raho siirtyi ES Sétifiin vuonna 2006, jossa hän voitti kaksi Algerian mestaruutta lisää. Raho päätti uransa kaudella 2010–2011.


title: Pikalevy

text: Pikalevy () on yleisnimi useita tekniikoita käyttäville suoratallennuslevyille, joita käytettiin 1920-luvulta alkaen radiotoimituksissa ja yleisradioasemilla ennen magnetofonin yleistymistä. Pikalevyistä käytetään myös nimitystä "lakkalevy". Suomen Yleisradio hankki pikalevytallentimen kalustoonsa 1934, ja sen ensimmäisiä käyttökohteita oli presidentti P. E. Svinhufvudin uudenvuodenpuhe.


title: Pikalevy

text: Pikalevyissä oli teknisesti kaksi kerrosta: substraatti ja laminaatti. Edellinen tarkoittaa levyn pohjarakennetta, joka oli yleensä alumiini, mutta myös lasia, kuitua ja terästä käytettiin. Jälkimmäinen tarkoittaa äänitettävissä olevaa pehmeämpää pintakerrosta, joka saattoi olla vahaa, nitroselluloosaa tai selluloosa-asetaattia.


title: Pikalevy

text: Monet pikalevyt muistuttivat ulkomuodoltaan 78 kierroksen sellakkalevyjä tai LP-levyä. Ne olivat sellakkalevyjä isompia, yleensä 16-tuumaisia, ja pyörivät samalla nopeudella kuin myöhemmin esitelty LP (33 ⅓ kierrosta). Myös 78 kierroksen nopeudella pyöriviä, halkaisijaltaan 10″ ja 12″ levyjä valmistettiin. Yhdelle pikalevylle mahtui ääntä tyypillisesti kolme minuuttia, mutta jopa viisitoista minuuttia toistavia aihioita oli saatavilla. Standardin puuttuessa jotkut pikalevyt äänitettiin ja toistettiin keskiöstä ulospäin ("inside start") avautuvalle spiraalille. Syyksi tähän on esitetty kaiverruksessa irtoavaa jyystettä, joka levyn pyöriessä hakeutuu kohti levyn keskipistettä.


title: Pikalevy

text: Yksi suoratallennuslevyjärjestelmän valmistajista oli yhdysvaltalainen "Presto", jonka laitteistoa käytettiin tallentamaan pikalevylle Herbert Morrisonin selostama lähetys ilmalaiva Hindenburgin tuhosta Lakehurstissa 6. toukokuuta 1937.


title: Pikalevy

text: Pikalevyjä on kiittäminen monista muutoin jo hävinneiksi luulluista arkistojen aarteista taidemusiikin ja kevyen musiikin saralla. Jazzin historia ei olisi yhtä täydellinen ilman pikalevyjä. John Hammondin järjestämät merkittävät konsertit Carnegie Hallista vuosilta 1938 ja 1939, joissa kuultiin Sonny Terryä ja Benny Goodmania, ovat säilyneet jälkipolville pikalevyillä. Duke Ellingtonin orkesterisävellys "Black, Brown and Beige" on sekin edelleen kuultavissa radiokäyttöön äänitetyltä pikalevyltä.


title: Pikalevy

text: Ennen optisen valoääniraidan kehittämistä tehdyt ensimmäiset puhutut äänielokuvat, kuten John Barrymoren esittämä "Don Juan" (1926) ja Al Jolsonin "Jazzlaulaja" (1927), käyttivät pikalevyjen kaltaisia taltioita äänen välittämiseen elokuvateattereita varten. Järjestelmän kehitti Western Electric yhdessä Warner Brosin kanssa, ja sen kauppanimi oli "Vitaphone".


title: Lapinkeltaperhonen

text: Lapinkeltaperhonen ("Colias hecla") on kaaliperhosten heimoon ja keltaperhosten alaheimoon kuuluva keskikokoinen päiväperhonen. Laji esiintyy holarktisella alueella. Suomen lajien uhanalaisarvioinnissa 2010 se on luokiteltu vaarantuneeksi (VU).


title: Lapinkeltaperhonen

text: Fennoskandian pohjoisosissa esiintyvän alalajin "Colias hecla sulitelma" etusiiven pituus on yleensä 20–24 mm. Suomessa on mitattu siipien kärkiväliksi 35,5–47,0 mm. Naaraat ovat keskimäärin koiraita kookkaampia. Siipien yläpinnan pohjaväri on koiraalla kirkkaan oranssinvärinen, naaraalla yleensä hieman vaaleampi oranssi. Siivissä on yläpuolella musta reunajuova, jossa koiraalla on siipien pohjavärin värisiä suonia ja keltaisia hajasuomuja, naaraalla reunajuovassa on suonten välisiä keltaisia täpliä, jotka ovat usein venyneet suonten suuntaisiksi. Takasiiven yläpuoli on naaraalla harmaakehnäinen. Molemmilla sukupuolilla on takasiiven yläpuolella punainen diskoidaalitäplä, joka takasiiven alapuolella on valkoinen ja punareunainen.


title: Lapinkeltaperhonen

text: Lapinkeltaperhonen esiintyy sirkumpolaarisesti Euroopan pohjoisosissa, Aasian koillisosissa, Pohjois-Amerikan pohjoisosissa ja Grönlannissa. Pohjois-Euroopassa laji esiintyy Skandien vuoristossa 65° pohjoispuolella Finnmarkiin asti, mutta puuttuu Finnmarkin ja Suomen Lapin itäosista. Suomessa lapinkeltaperhonen esiintyy Enontekiön Kilpisjärven alueen tuntureilla ja Tenojoen varrella. Kilpisjärven alueen tuntureilla se on laajalle levinnyt ja runsas. Fennoskandiassa esiintyvän alalajin lentoaika on kesäkuun loppupuolelta heinäkuun loppuun. Suomessa paras lentoaika on keskimäärin heinäkuun ensimmäinen puolisko.


title: Lapinkeltaperhonen

text: Lapinkeltaperhosen elinympäristöä ovat tundra ja tuntureilla koivuvyöhykkeen yläpuoliset niityt, tunturipaljakka sekä joenvarsihietikot. Laji talvehtii keskenkasvuisena toukkana, joskus toukan kehitys voi viedä kaksi vuotta.


title: Lapinkeltaperhonen

text: Koska poro syö mielellään toukan ravintokasveja, laji saattaa kärsiä porojen liikalaidunnuksesta.


title: Lapinkeltaperhonen

text: Toukan ravintokasveja ovat peuranvirna ("Astragalus frigidus") ja tunturikurjenherne ("Astragalus alpinus"). Lisäksi kasvatuksessa toukka on syönyt valkoapilaa ("Trifolium repens").


title: Byh’au

text: Byh’au (, "Bychaŭ") eli Byhov (, , , ) on pienehkö kaupunki ja hallintoalueen keskus Valko-Venäjän Mahiljoun maakunnassa, Dneprin länsirannalla, Mahiljousta etelään Homelia (Gomel) kohti vievän junanradan varrella. Maanteitse Byh’aun pohjoispuolella sijaitsevaan Mahiljouhun on 46 kilometrin matka. Byh’aun kaupungin asukasluku oli vuoden 2009 väestönlaskennassa 17 031 ja koko maaseutuvaltaisen Byh’auskin hallintoalueen 35 148.


title: Byh’au

text: Satelliittikuvassa kaupungin länsireunalla näkyy (vanha) sotilaslentokenttä.


title: Byh’au

text: Valko-Venäjän kaakkoisosiin kuuluvana alueena Byh’aun piirin talouselämä ja maatalous ovat kärsineet merkittävästi vuoden 1986 Tšernobylin ydinvoimalakatastrofin vaikutuksista. Vuoden 1996 yhteenvetokartan mukaan kaukokulkeuman tuoman Cesium-137:n aktiivisuus oli Byh’aun ympäristössä pääsääntöisesti yhä välillä 37–555 kBq/m, mistä syystä merkittävä osa piirin pinta-alasta kuului tuolloin säännöllisen radioaktiivisuusseurannan piiriin.


title: Byh’au

text: Kaupungissa oli aikoinaan vahva Dneprin liikennettä valvonut Byh’aun linnoitus, jonka rakentaminen alkoi 1590-luvulla. Liettuan suuriruhtinaskunnassa sijainnut, Puolan kuninkaan luvalla kohonnut kivilinnoitus korvasi aiemmin jokilinnoituksille tyypillisen puisen suojavarustuksen. Strategisen merkityksensä vuoksi mahtaviksi kohonnut linnoitus joutui Puolan ja Venäjän välisen sodan 1654–1667 aikana piiritykseen (1659), jossa linnoitus kärsi merkittäviä vaurioita. Kohta seuranneen Pohjan sodan aikana Pietari Suuren joukot pitivät linnaa tukikohtanaan vuosia ja pois lähtiessään räjäyttivät sen bastionit. Nykyään linnoituksen jäänteet ovat suurelta osin sään armoilla.


title: Electro-Motive Diesel

text: Electro-Motive Diesel on maailman toiseksi suurin junakalustotehdas. Se toimi General Motorsin omistuksessa ja tunnettiin nimellä "Electro Motive Division" vuoteen 2005 asti, jolloin se myytiin yksityiselle sijoittajaryhmälle. Vuonna 2006 EMD:llä työskenteli 2 640 ihmistä ja sen liikevaihto oli 1,71 miljardia dollaria.


title: Electro-Motive Diesel

text: Electro-Motive Engineering Company -niminen yhtiö perustettiin Ohion Clevelandissa 31. elokuuta 1922. Yhtiön tarkoitus oli valmistaa kiskobusseja matkustajaliikenteeseen. Vuonna 1923 yhtiö vaihtoi nimekseen Electro-Motive Company (EMC). 1924 valmistui M300-sarjan kiskobusseja, jotka oli varustettu 130 kW:n Winton-moottorilla. 1934 valmistui suurnopeusjunien eräänlainen prototyyppi, "Pioneer Zephyr". Se saavutti jopa Winton-dieselmoottorillaan peräti 185 km/h nopeuden ja antoi lähtölaukauksen dieselmoottorijunien kehitykselle. Dieselmoottorijunien kehitys puolestaan johti myöhemmin dieselsähköisten linjavetureiden kehittämiseen.


title: Electro-Motive Diesel

text: General Motors (GM) tuli rautatiealalle täysin ulkopuolelta. 1930 se osti EMC:n sekä sen moottoritoimittajan Wintonin, joilla oli kokemusta jo satojen moottorivaunujen ja -junien rakentamisesta. GM:n omistuksessa EMC jatkoi edelleen dieselmoottorijunien kehitystä. Saatuaan riittävästi kokemusta moottorijunien rakentamisesta EMC toi 1936 markkinoille ensimmäisen pikajunaliikenteeseen sopivan linjaveturin, jonka se nimesi E-veturiksi. Veturi ei kahden Winton-dieselmoottorin tuottamalla 1 800 hevosvoiman teholla pärjännyt suurimmille höyryvetureille, mutta vetureita oli tarkoitus kytkeä useampia yhteen jolloin teho voitiin vaikkapa nelinkertaistaa. Tämän vuoksi E-sarjan vetureita rakennettiin sekä ohjaamollisina "(A-yksikkö)" että ohjaamottomina "(B-yksikkö)". Rautatieyhtiöt saattoivat kytkeä vetureita erilaisiksi yhdistelmiksi, esimerkiksi "ABBA" tai "ABB".


title: Electro-Motive Diesel

text: 1930-luvun lopussa General Motors sulautti E-veturin menestyksen rohkaisemana EMC:n ja Wintonin "GM:n Electro Motive Divisioniksi (EMD)". EMD:stä tuli johtava vetureiden valmistaja moneksi vuosikymmeneksi, ja se jyräsi altaan monta suurta höyryveturivalmistajaa.


title: Electro-Motive Diesel

text: 1939 EMD toi markkinoille yleiskäyttöisen FT-veturin ja sen moniajoon tarkoitetun ohjaamottoman version. FT oli menestyksekäs. Elettiin vielä aikaa, kun Yhdysvalloissa oli käytössä runsaasti höyryvetureita. Niinpä muun muassa ATSF hankki FT-vetureita autiomaalinjoille, joilla höyryveturin vesihuolto tuotti ongelmia. Kilpailijat eivät ehtineet omine tuotteineen markkinoille, kun USA liittyi toiseen maailmansotaan vuonna 1941. Yhdysvaltain teollisuus organisoitiin valtiojohtoiseksi sotateollisuudeksi, ja vain EMD:n sallittiin jatkaa dieselvetureiden valmistamista. Säännöstelyn loppuessa 1945 FT-vetureita oli toimitettu jo 1 350 kappaletta, ja EMD:llä oli kilpailevista dieselveturivalmistajista huomattava tekninen etumatka. 1950-luvulla EMD:n markkinaosuus nousi ajoittain jopa 80 prosenttiin.


title: Electro-Motive Diesel

text: EMD kehitti FT-veturistaan erilaisia malleja aina F9:ään asti, ja nämäkin hallitsivat diesellinjavetureiden markkinoita F7:n ollessa suurin menestys. Tämä tosin sai yhtiön aliarvioimaan "road-switcher" -tyyppisten vetureiden suosion. EMD tuli "road-switcher" -markkinoille viimeisten veturivalmistajien joukossa tarjoten F7:stä kehitettyä rinnakkaismallia GP7, joka sekin oli välitön menestys. GP7-vetureita myytiin viidessä vuodessa lähes 2 700 kappaletta. GP7:n seuraajan GP9:n myynti ylitti 1950-luvulla 4 000 kappaleen rajan.


title: Electro-Motive Diesel

text: Vuonna 1960 EMD sai kilpailijakseen General Elecricin (GE), joka tuli Yhdysvaltain linjaveturimarkkinoille U25B-veturillaan. Tämä ei kuitenkaan vielä horjuttanut EMD:n asemaa, ja kilpailu hevosvoimista oli vasta alkanut. Molemmat valmistajat siirtyivät käyttämään voimansiirrossa vaihtovirtaa entisen tasavirran sijasta. 1960-luvun puolivälissä EMD saavutti 3 000 hevosvoiman moottoritehon GP40- ja SD40-vetureillaan, ja seuraava malli EMD:ltä oli 3 600 hv:n SD45. Kaikki kolme veturimallia menestyivät hyvin. Kun vetureiden sähkömekaaninen ohjausjärjestelmä korvattiin modulaarisella elektronisella järjestelmällä, suosio kasvoi entisestään. Uudella ohjausjärjestelmällä varustettujen vetureiden nimiin lisättiin pääte -2 "(esim. SD40-2)". EMD:n menestys jatkui edelleen, sillä EMD SD40-2 teki edelleen voimassa olevan yhden veturityypin myyntiennätyksen: 15 vuodessa sitä myytiin 4 267 kappaletta. SD45-2 menestyi huonommin sen moottorissa ilmenneiden vikojen takia.


title: Electro-Motive Diesel

text: 1970-luvulle tultaessa GE toi markkinoille EMD:n SD40-2-veturia vastanneen C30-7-veturin "(Dash 7)". "Dash 8" -veturit puolestaan olivat eräänlainen siirtymävaihe kolmannen sukupolven tietokoneohjatuiksi vetureiksi, ja vastaavat veturit EMD:llä olivat GP60 ja SD60. "Dash 8" -sarjan vetureiden avulla GE kuitenkin sai yliotteen EMD:stä 1980-luvun lopussa.


title: Electro-Motive Diesel

text: GE:n äkillinen nousu EMD:n ohi suurimmaksi veturinvalmistajaksi oli yllättävä, sillä sen markkinaosuus oli vielä 1980 laskenut 20 prosenttiin. Luultavasti tähän vaikutti se, että SD40-2:n valtava menestys sai EMD:n viivyttelemään uusien veturimallien kehittelyssä. GE:llä oli enemmän osaamista tietotekniikan alalta, ja tästä oli hyötyä tietokoneiden yleistyessä vetureissa. Lisäksi EMD:n omistaja General Motorsilla oli vaikeuksia autoteollisuudessa, mistä johtuen EMD:n voittovaroja siirrettiin autoteollisuuteen.


title: Electro-Motive Diesel

text: EMD lopetti vetureiden valmistamisen USA:ssa 1992, ja valmistus siirtyi sen kanadalaiselle tytäryhtiölle General Motor Dieselille (GMD). Vuonna 2005 General Motors myi vähentyneestä kiinnostuksesta veturinvalmistukseen ja rahapulasta johtuen EMD:n sijoittajaryhmälle, jonka omistuksessa se toimii nykyään nimellä Electro-Motive Diesel.


title: Electro-Motive Diesel

text: 1990-luvulta alkaen EMD valmisti kolmannen sukupolven SD70- ja SD90-tasasuuntaajavetureita ja niiden invertteriversioita SD70MAC ja SD90MAC. Pakokaasumääräysten kiristyttyä vuonna 2005 EMD toi markkinoille 4 300 hevosvoiman SD70M-2- ja SD70ACe-veturit, jotka kuuluvat sen nykyiseen tuotevalikoimaan.


title: Electro-Motive Diesel

text: EMD valmistaa yhä enemmän kalustoa myös Amerikan ulkopuolelle. Eurooppaan on myyty muun muassa JT42CWRM "(EMD Series 66)" -sarjan dieselvetureita.


title: Luke Fox

text: Luke Fox (tunnettiin myös "Foxe"-nimellä) (20. lokakuuta 1586 Kingston upon Hull, Englanti – 15. heinäkuuta 1636) oli brittiläinen arktisten alueiden tutkimusmatkailija. Hänen päätarkoituksenaan oli löytää luoteisväylä Atlantilta Tyynellemerelle.


title: Luke Fox

text: Luke syntyi vuonna 1586 Kingston upon Hullin kaupungissa Yorkshiressä. Hän meni naimisiin vuonna 1613 Anne Barnardin kanssa. Tiettävästi heille ei syntynyt lapsia. Nuoruudestaan saakka Luke oli kiinnostunut navigoinnista ja luoteisväylän löytämisestä. Hän kartoitti suuren osan Hudsoninlahtea, Foxen altaan, Foxenkanavan ja Foxenniemimaan, mutta ei onnistunut löytämään etsimäänsä reittiä. Fox nimesi kaikkiaan 27 maantieteellistä paikkaa, ja monet edelleen kantavat hänen nimeään.


title: Clyde River

text: Clyde River, (tavumerkeillä ᑲᖏᖅᑐᒑᐱᒃ) on pikkukylä Kanadassa Nunavutin territoriossa, Qikiqtaalukin alueella. Kylä sijaitsee Baffininsaaren koillisrannalla, joka on Kanadan arktisten saarten suurin ja itäisin saari. Kylän väkiluku on 820 (2006). Clyde River sijaitsee tiettömällä alueella, ja ainoat liikenneyhteydet ovat vuosittaisen yhteysaluksen lisäksi lentokoneet. Kylän läheisyydessä sijaitsee Clyde Riverin lentoasema.


title: Altain lippu

text: Altain lippu on Venäjään kuuluvan Altain tasavallan tunnus. Se hyväksyttiin 3. toukokuuta 1992 mittasuhteilla 1:2. 29. kesäkuuta 1994 mittasuhteet vaihdettiin 2:3 ja 24. huhtikuuta 2004 mittasuhteet vaihdettiin uudelleen 1:2.


title: Altain lippu

text: Lippu koostuu neljästä vaakasuorasta viivasta väreiltään ylhäältä alas valkoinen, sininen, valkoinen ja sininen. Ylimmän valkoisen raidan mittasuhteet ovat 2:3 lipun korkeudesta, keskimmäisten sinisen ja valkoisen raitojen mittasuhteet ovat 1:25 lipun korkeudesta ja alimman sinisen raidan mittasuhteet ovat 1:4 lipun korkeudesta. Siniset raidat symboloivat puhtautta, taivasta, vuoria ja altain jokia ja järviä. Valkoiset raidat symboloivat ikuisuutta, jälleensyntymistä, rakkautta ja kansan suostumusta tasavallan sisällä. Väriyhdistelmä sininen ja valkoinen symboloi Altain kuulumista Venäjään.


title: Mordvan lippu

text: Mordvan lippu on Venäjälle kuuluvan Mordvan tasavallan tunnus. Se hyväksyttiin 30. maaliskuuta 1995 ja sen mittasuhteet ovat 1:2. Lippu on jaettu kolmeen vaakaraitaan väreiltään ylhäältä alas punainen, valkoinen ja sininen. Punaisen ja sinisen raidan mittasuhteet ovat 1:4 lipun korkeudesta ja valkoisen 1:2 lipun korkeudesta. Lipun värit ovat panslaavilaiset värit ja lipun keskellä on punainen kahdeksansakarainen kannuksenpyörä, joka symboloi aurinkoa. Kannuksenpyörä on jaettu neljään osaan symboloiden mordvalaisten neljää heimoa.


title: Tunturikeltaperhonen

text: Tunturikeltaperhonen ("Colias tyche") on kaaliperhosten heimoon ja keltaperhosten alaheimoon kuuluva keskikokoinen päiväperhonen. Laji esiintyy holarktisella alueella. Tunturikeltaperhosesta on käytetty synonyymiä "Colias nastes" ja näitä kahta kuvataan toisinaan erillisinä lajeina.


title: Tunturikeltaperhonen

text: Fennoskandian pohjoisosissa esiintyvän alalajin etusiiven pituus on yleensä 21–24 mm. Suomessa on mitattu siipien kärkiväliksi 36–45 mm. Siipien yläpuolen pohjaväri on kellan- tai vihertävänvalkoinen. Siipisuonet ovat mustat ja erottuvat selvästi. Etusiiven yläpuolella on harmaanruskea submarginaalijuova, jossa olevat pohjaväriset täplät ovat sulautuneet yhteen. Takasiiven yläpuolella on pieni diskoidaalitäplä. Naaraalla on takasiiven yläpuolella usein jonkun verran enemmän tummaa kehnää kuin koiraalla, siipien submarginaalijuova on leveämpi ja sen täplät erillisempiä.


title: Tunturikeltaperhonen

text: Tunturikeltaperhonen esiintyy sirkumpolaarisesti Fennoskandian pohjoisosissa, Novaja Zemljalla, Siperian pohjoisosissa, Pohjois-Amerikan pohjoisosissa ja Grönlannissa.


title: Tunturikeltaperhonen

text: Fennoskandian pohjoisosien alalaji "Colias tyche werdandi" esiintyy Skandien vuoristossa 66° pohjoispuolella. Suomessa laji esiintyy ainoastaan Enontekiön Kilpisjärven alueen korkeimmilla tuntureilla, etenkin Saanalla ja Mallalla, joilla se on jopa runsas. Lentoaika on Fennoskandian alalajilla kesä–heinäkuussa. Suomessa paras keskimääräinen lentoaika on kesäkuun lopulta heinäkuun puoliväliin.


title: Tunturikeltaperhonen

text: Fennoskandian alalajin elinympäristöä ovat tunturien koivuvyöhykkeen yläpuoliset tunturiniityt ja tunturipaljakoiden niittymäiset kohdat yleensä 500 metrin yläpuolella. Laji talvehtii keskenkasvuisena toukkana.


title: Tunturikeltaperhonen

text: Toukan ravintokasveja ovat peuranvirna ("Astragalus frigidus") ja tunturikurjenherne ("Astragalus alpinus"). Lisäksi kasvatuksessa toukka on syönyt valkoapilaa ("Trifolium repens").


title: V (vuoden 2009 televisiosarja)

text: V on yhdysvaltalainen scifi-televisiosarja vuodelta 2009.


title: V (vuoden 2009 televisiosarja)

text: Sarja perustuu Kenneth Johnsonin luomaan 1980-luvun televisiosarjaan "V". Uutta "V"-sarjaa on kehittänyt tuottaja Scott Peters. Sarjan ensimmäinen jakso esitettiin Yhdysvalloissa ABC-kanavalla 3. marraskuuta 2009 ja sarjan päätösjaksoksi jäänyt toisen kauden viimeinen jakso esitettiin 15. maaliskuuta 2011. ABC peruutti sarjan 13. toukokuuta 2011. Suomessa sarja alkoi MTV3:lla 12. lokakuuta 2010.


title: V (vuoden 2009 televisiosarja)

text: Ulkoavaruudesta tulleet Vierailijat saapuvat Maapallolle valtavilla lentävillä aluksilla. Heidän johtajansa Anna vakuuttaa Vierailijoiden olevan rauhan asialla, mutta he aikovat oikeasti valloittaa planeetan. Terrorismin vastaiseen yksikköön kuuluva FBI-agentti Erica Evans saa selville suunnitelman ja liittyy Vierailijoita vastustavaan liikkeeseen, johon kuuluvat myös mm. katolinen pappi Jack Landry ja Annalle selkänsä kääntänyt Vierailija Ryan. Tilanne vaikeutuu entisestään, kun Erican poika Tyler alkaa tapailla Annan tytärtä Lisaa ja Anna haluaa saada Tylerin ja muita ihmisiä vakoojikseen.


title: Marin tasavallan lippu

text: Marin tasavallan lippu on Venäjään kuuluvan Marin tasavallan tunnus. Se otettiin käyttöön 3. syyskuuta 1992 ja lipun nykyinen versio 30. marraskuuta 2006. Lipun mittasuhteet ovat 2:3. Lippu on jaettu kolmeen vaakaraitaan väreiltään sininen, valkoinen ja punainen. Valkoinen raita on muita raitoja hieman suurempi. Lipun värit ovat panslaavilaiset.


title: Marin tasavallan lippu

text: Lipun keskellä olevalle kuviolle on useita tulkintoja:


title: Rakkauden painovoima

text:
Rakkauden painovoima ("Defying Gravity") on monikansallisesti tuotettu sci-fi-televisiosarja vuodelta 2009.
Sarjan tuottajayhtiöt ovat BBC, Fox Television Studios, Omni Film Productions, CTV Television Network, SPACE ja ProSieben.
James Parriottin luoman sarjan ensimmäinen osa esitettiin 2. elokuuta 2009 ABC ja CTV kanavilla. Sarjan teko lopetettiin 13 jakson jälkeen loppusyksystä 2009.


title: Rakkauden painovoima

text: Suomessa sarjaa esitti 23. syyskuuta 2009 alkaen TV5. Sarjasta esitettiin Suomessa kaikki tehdyt 13 jaksoa.


title: Rakkauden painovoima

text: Vuoteen 2052 sijoittuva sarja kertoo "Antares"-retkikunnan kuusi vuotta kestävästä avaruusmatkasta aurinkokunnan planeetoille ja ryhmän keskinäisistä ihmissuhteista viisivuotisen koulutuksen ja itse lennon aikana.


title: Rakkauden painovoima

text: Sarjan lopettamisen jälkeen ohjelman luoja James Parriott paljasti haastattelussa, kuinka sarja olisi edennyt.


title: Hakassian lippu

text: Hakassian lippu on Venäjään kuuluvan Hakassian tasavallan tunnus. Se hyväksyttiin 24. syyskuuta 2003 j sen mittasuhteet ovat 1:2.


title: Hakassian lippu

text:
Lippu on jaettu kolmeen yhtä suureen vaakasuoraan raitaan väreiltään ylhäältä alas sininen, valkoinen ja punainen. Vasemmassa reunassa on vihreä pystyraita. Aikaisemmin vaakaraitojen värit olivat ylhäältä alas valkoinen, sininen ja punainen, mutta niiden järjestystä vaihdettiin, jottei lippua sotketa Venäjän lippuun.
Vaakasuorat raidat ja niiden värit symboloivat Hakassian kuulumista Venäjään. Vihreä symboloi ikuista elämää, taigaa, keväistä aroa, niittyjä, uudelleensyntymistä ja veljeyttä hakassien välillä. Vihreä on myös perinteinen Siperian symboli. Vihreässä raidassa oleva keltainen merkki viittaa alueelta löydettyihin auringon symboleihin.


title: Volgogradin alueen lippu

text: Volgogradin alueen lippu on Venäjälle kuuluvan Volgogradin alueen tunnus. Se hyväksyttiin 18. syyskuuta 2000 ja sen mittasuhteet ovat 2:3.


title: Volgogradin alueen lippu

text: Lipussa on samat värit kuin Venäjän lipussa: valkoinen, sininen ja punainen. Lipun kaksi sinistä raitaa vasemmalla symboloivat alueen jokia Volgaa ja Donia. Lipun keskelle on kuvattu valkoinen Stalingradin taistelun muistoksi pystytetty Äiti synnyinmaa -patsas.


title: Shoegazing

text: Shoegazing tai shoegaze on vaihtoehtorockin tyylisuuntaus, joka kehittyi Isossa-Britanniassa 1980-luvun loppupuolella. Tyylisuunnan nimi (suom. kenkiin tuijottelu) viittaa esiintyjien usein poissaolevaan olemukseen ja soittajien efektipedaaleihinsa keskittymiseen.


title: Shoegazing

text:
Shoegazingille ominaista on monien efektipedaalien käyttäminen kitaroissa sekä laulumelodiat, jotka sulautuivat soittimilla tuotettuihin omaperäisiin ääniin.
2000-luvulla kiinnostus tyylisuuntaa kohtaan on kasvanut jonkin verran, ja on syntynyt nu gaze -yhtyeitä, jotka ovat ottaneet vaikutteita shoegazingin lisäksi muun muassa elektronisesta ja indie rock -musiikista.


title: Shoegazing

text:
Shoegazingille tyypillisiä seikkoja ovat särötetyt kitaraäänet (joskin myös puhtaampia ääniä käytetään runsaasti), borduna-tyyliset riffit ja "wall of sound" -tyylinen äänivalli, jossa kaikki instrumentit sulautuvat toisiinsa, pyrkien luomaan yhtenäisen äänimaiseman.
Laulu ei monista muista pop- ja rockmusiikin genreistä poiketen ole korostuneessa asemassa, vaan toimii ikään kuin instrumenttina muiden joukossa. Yleensä se on silti selkeästi melodista. Lead-kitaramelodioita käytetään jonkun verran, mutta ne eivät ole kovin suuressa asemassa. Monissa shoegazingin vaikutteina toimineissa tyylisuunnissa käytetään rumpukonetta, mutta shoegazing-yhtyeissä on useimmiten oikea rumpali.


title: Shoegazing

text: Ensimmäisen kerran termiä shoegaze käytti "Sounds"-lehden arvostelija kommentoidessaan tuolloin uuden Moose-yhtyeen esiintymistä; yhtyeen laulaja Russel Yates luki kappaleiden sanoitukset esiintymislavan lattiaan teipatusta lapusta. Toinen musiikkilehti "NME" otti sittemmin termin vakituiseen käyttöön viitaten sillä shoegazing-yhtyeiden kitaristien taipumukseen keskittyä säätämään lattialla olevia efektilaitteitaan kappaleiden aikana.


title: Shoegazing

text: Tyylisuunnan edelläkävijöiksi nimetään useimmiten Cocteau Twins, The Jesus and Mary Chain ja My Bloody Valentine - tosin näidenkin yhtyeiden musiikkia on jälkeenpäin kutsuttu shoegazingiksi.


title: Shoegazing

text: Ensimmäiset shoegaze-yhtyeet (kuten Chapterhouse, Lush, Moose, Ride ja Slowdive) ottivat suurissa määrin vaikutteita etenkin My Bloody Valentinelta. Muut tyylisuunnan edustajat ovat nimenneet vaikutteikseen muun muassa The Velvet Undergroundin, Sonic Youthin, Hüsker Dün, Spacemenin, The Chameleonsin, The Curen, Bauhausin Galaxie 500:n, ja The Smithsin.


title: Shoegazing

text: 2000-luvulla shoegazingia edustavat esimerkiksi Autumn's Grey Solace ja Asobi Seksu.


title: Air Inuit

text: Air Inuit on lentoyhtiö pohjoisessa Kanadassa, sen pääkonttori sijaitsee Montrealin suurkaupunkialueen Dorvalin kaupungissa, Québecin provinssissa. Yhtiön kotikenttänä toimii Kuujjuaqin lentoasema ja muita tärkeitä solmukohteita ovat Montrealin kansainvälinen lentoasema ja La Grande Rivièren lentoasema. Kaikkiaan yhtiöllä on 21 reittikohdettä pohjoisessa Kanadassa ja yhtiö kuljettaa lentorahtia ympäri Pohjois-Amerikaa.


title: Air Inuit

text: Air Inuitilla on reittiliikennettä seuraaviin kohteisiin. (päivitetty syyskuussa 2009:


title: Air Inuit

text: Air Inuitin laivasto koostuu seuraavista lentokoneista (päivitetty: syyskuussa 2009):


title: Hietaheinäperhonen

text: Hietaheinäperhonen ("Hipparchia semele") on täpläperhosten heimoon ja heinäperhosten alaheimoon kuuluva keskikokoinen päiväperhonen.


title: Hietaheinäperhonen

text: Hietaheinäperhonen esiintyy lähes koko Euroopassa lukuun ottamatta pohjoisimpia alueita. Idässä levinneisyysalue ulottuu Venäjän kautta Armeniaan. Pohjois-Euroopassa levinneisyysalue ulottuu Fennoskandian eteläosiin. Lajin levinneisyysalueen raja Aasiassa on huonosti tunnettu. Hietaheinäperhonen muodostaa levinneisyysalueen eteläosissa myös vaikeasti määriteltävän lajikompleksin lähilajin "Hipparchia aristaeus" (etelän heinäperhonen) kanssa. Lajista esiintyy runsaasti muuntelua levinneisyysalueen eri osissa.


title: Hietaheinäperhonen

text: Hietaheinäperhosesta on nimialalajin lisäksi kuvattu alalaji "Hipparchia semele cadmus", joka esiintyy Keski- ja Etelä-Euroopassa etenkin vuoristoissa Alpeilla, Pyreneillä, Pyreneiden niemimaalla ja Balkanilla. Nimialalaji esiintyy Keski-Euroopan pohjoisosissa, Britteinsaarilla ja Fennoskandiassa.


title: Hietaheinäperhonen

text: Suomessa hietaheinäperhonen esiintyy Ahvenanmaalla, lounaissaaristossa ja etelärannikolla. Laji on taantunut Suomessa, aikaisemmin sitä on tavattu laajemmin länsirannikolla ja jonkin verran myös Etelä-Suomen sisämaassa.


title: Hietaheinäperhonen

text: Hietaheinäperhosen etusiiven pituus on alalajista riippuen 21–30 mm. Suomessa on mitattu siipien kärkiväliksi 41,5–58,5 mm. Naaraat ovat keskimäärin koiraita kookkaampia. Nimialalajilla siipien yläpuolen pohjaväri on ruskea. Etusiiven yläpuolen postdiskaalialassa on epäselvä keltainen juova, joka on tummakehnäinen ja suonien kohdalta pohjavärin katkaisema. Naaraalla siipien yläpuolen postdiskaalijuova on vaaleampi, niukempikehnäinen ja leveämpi kuin koiraalla. Takasiiven yläpuolen reunan punakeltainen submarginaaliala on leveälti suonten katkaisema. Takasiiven alapuoli on vaalean- ja tummanharmaan kirjavoima. Vaaleanharmaata tai valkoista postdiskaalijuovaa rajoittaa tyviosaan tummempi reuna.


title: Hietaheinäperhonen

text: Hietaheinäperhosen elinympäristöä ovat avoimet nummet ja kiviset rinteet alangoilta vuoristoihin ainakin 1 700 metrin korkeuteen. Levinneisyysalueen pohjoisosissa lajia tavataan pääasiassa merenrantojen lähellä ja poikkeuksellisesti soilla. Tyypillistä elinympäristöä Suomessa ovat rannikon lentohiekkadyynit ja heinikkoiset hiekkakentät sekä kalliotasanteet.


title: Hietaheinäperhonen

text: Lentoaika on levinneisyysalueen eteläosissa toukokuun lopulta alkaen ("Hipparchia semele cadmus") ja pohjoisosissa nimialalajilla heinä–elokuussa. Suomessa paras keskimääräinen lentoaika on heinäkuun loppupuoliskolla. Toukka on aktiivinen öisin. Laji talvehtii keskenkasvuisena toukkana ja koteloituu hiekalle tai kalliolle löyhän suojuksen sisään.


title: Hietaheinäperhonen

text: Toukan ravintokasveja ovat rantavehnä ("Elymus arenarius"), luhtakastikka ("Calamagrostis stricta"), nadat ("Festuca"), koiranheinä ("Dactylis glomerata"), lauhat ("Deschampsia") ja kääpiölauhat ("Aira").


title: Syfy

text: Syfy, aiemmin Sci-Fi Channel, on vuonna 1992 perustettu, Comcastin omistama yhdysvaltalainen kaapeli- ja satelliittitelevisiokanava, jonka ohjelmisto koostuu pääasiassa scifi- ja fantasia-aiheisista tv-sarjoista ja elokuvista. Kanavalla on myös näytetty joitain kauhu-, anime-, draama- ja reality-ohjelmmia.


title: Syfy

text:
Isossa-Britanniassa, Irlannissa ja muuallakin Euroopassa kanava kuitenkin käyttää edelleen nimeä Sci-Fi Channel.
Comcastin omistamaan Syfy Universal kanavaperheeseen kuuluu useita eri kanavia, joilla lähetetään eri alueille suunnattua scifi- ja fantasia-aiheisista sisältöä.


title: Augustus FitzRoy

text: Augustus Henry FitzRoy, Graftonin herttua, (28. syyskuuta 1735 – 14. maaliskuuta 1811), oli brittiläinen whig-poliitikko, joka toimi maansa pääministerinä lokakuusta 1768 tammikuuhun 1770.


title: Augustus FitzRoy

text: FitzRoy oli lyhyesti alahuoneessa Boroughbridgen kansanedustajana loppuvuonna 1756, mutta nousi ylähuoneeseen keväällä 1757 perittyään sukunsa tilukset ja arvonimet.


title: Augustus FitzRoy

text: FitzRoystä tehtiin "First Lord of the Treasury" William Pittin hallitukseen, ja kun pääministeri oli ylähuoneessa ja lisäksi paljon poissa, FitzRoy oli vastuussa monista hallituksen toimista. Toukokuussa 1767 valtiovarainministeri ("Chancellor of the Exchequer") Charles Townshend vei alahuoneeseen lain, jolla nostettiin tullia Amerikasta tuotaville tavaroille. Townshend kuoli pian lain hyväksymisen jälkeen. Laki johti lopulta sotaan siirtokuntia vastaan.


title: Augustus FitzRoy

text: Vuonna 1768 oli parlamenttivaalit, joihin liittyi fiasko John Wilkesin ympärillä ja William Pittin ero. FitzRoystä tuli nyt pääministeri, ja hän pyrki paikkaamaan Townsendin virheitä poistamalla tullit kaikilta muilta siirtomaatuotteilta paitsi teeltä.


title: Augustus FitzRoy

text: Hän joutui kohtaamaan kansan tyytymättömyyden Wilkesin tapaukseen, katovuoden ja suurtyöttömyyden. Hänen ministereistään yksi erotettiin, toinen erosi, kolmas teki itsemurhan. FitzRoy erosi pääministerin tehtävistä, jatkoi vielä kahdessa seuraavassa hallituksessa mutta keskittyi loppuelämänsä lähinnä etsimään uskonnollista valaistumista.


title: John Stuart

text: John Stuart (25. toukokuuta 1713 – 10. maaliskuuta 1792), Buten jaarli, oli brittiläinen tory-poliitikko, joka toimi maansa pääministerinä 1762–1763.


title: John Stuart

text: Stuart oli kiinnostunut kasveista ja luonnontieteistä, ja hän tutustui Walesin prinssi Fredrikiin korttipelien merkeissä. Prinssin kuoltua Stuart oli leskiprinsessa Augustan läheinen tukija ja osallistui tulevan kuningas Yrjö III:n kasvatukseen ja Kew Gardensin kasvitieteellisen puutarhan luomiseen.


title: John Stuart

text: Yrjö III:n noustua valtaan Stuartista tehtiin ensin valtiosihteeri ja sitten pääministeri. Hän onnistui lopettamaan sekä whigien ylivallan että seitsenvuotisen sodan. Hän oli epäsuosittu Lontoossa osittain skotlantilaisen syntyperänsä takia, ja erosi protestien johdosta huhtikuussa 1763.


title: Thomas Pelham-Holles

text: Thomas Pelham-Holles (21. heinäkuuta 1693 – 17. marraskuuta 1768), Newcastlen herttua, oli brittiläinen whig-poliitikko, joka toimi maansa pääministerinä kahteen otteeseen: 1754–1756 ja 1757–1762. Hän vei Britannian seitsenvuotiseen sotaan.


title: Thomas Pelham-Holles

text: Pelham-Hollesin veli Henry Pelham oli pääministeri vuodesta 1743, ja veljekset työskentelivät tiiviisti yhdessä. Henryn kuoltua Thomas Peltham nimitettiin pääministeriksi juuri kun suhteen Ranskan ja Amerikan kanssa olivat kiristyneet sodan partaalle. Peltham yritti saada William Pittin hallitukseensa, ja kun ei onnistunut, erosi itsekin. William Cavendishn lyhyen hallituskauden jälkeen Peltham palasi uudelleen pääministeriksi, Pitt valtiosihteerinään.


title: Thomas Pelham-Holles

text: Kuningas Yrjö II kuoli vuonna 1760, ja John Stuart oli uuden kuninkaan Yrjö III:n suosiossa. Pelham-Holles erosi vuonna 1762, kun sodan rahoituksesta tuli kiistaa, ja Stuart nousi hänen seuraajakseen. Lokakuussa 1762 Stuartin ja kuninkaan epäluulo Pelham-Hollesia kohtaan johti useiden ministerien eroon tai erottamiseen. Tapahtuma tunnetaan viattomien Pelhamilaisten surmana - "Massacre of the Pelhamite Innocents".


title: Heino 2 (28 seiner grossen Erfolge)

text: Heino 2 (28 seiner grossen Erfolge) on saksalaisen laulajan Heinon studio-albumi vuodelta 1975.


title: Great Hits, No. 5

text: Great Hits, No. 5 on saksalaisen laulajan Heinon studio-albumi vuodelta 1975.


title: Henry Pelham

text: Henry Pelham (25. syyskuuta 1694 – 6. maaliskuuta 1754) oli brittiläinen poliitikko, joka toimi maansa pääministerinä vuodesta 1743 kuolemaansa asti. Hänen isänsä oli kansanedustaja, ja veljestään Thomas Pelham-Hollesista tuli pääministeri Henry Pelhamin jälkeen.


title: Henry Pelham

text: Ennen pääministeriksi tuloaan Pelham oli toiminut eri ministerien tehtävissä Robert Walpolen hallituksessa 21 vuoden aikana.


title: Henry Pelham

text: Pelham oli sovinnollinen ja kykeni saamaan kiistelevät poliitikot yhteistyöhön. Kuningas ei arvostanut häntä, ja jopa erotti Pelhamin tilapäisesti vuonna 1746, ja nosti tilalle suosikkinsa Granvillen jaarlin. Tämä ei kuitenkaan saanut parlamentin kannatusta, ja Pelham palasi pääministeriksi kolme päivää myöhemmin.


title: Reija

text: Reija on suomalainen naisen etunimi, joka on syntynyt Rea-nimen suomalaisena vastineena, mutta jonka syntyyn on saattanut vaikuttaa myös etunimenäkin käytetty muinaisskandinaavisen jumalattaren nimi Freija. Nimi Rea (Rhea) taas on roomalaista alkuperää ja esiintyy muun muassa tarunomaisen kuninkaantyttären nimessä Rhea Silvia, mutta saattaa olla myös lyhentymä kuningatarta tarkoittavasta latinan sanasta "regina", joka sekin on käytössä myös naisen etunimenä.


title: Reija

text: Nimi Reija on vuoden 2012 loppuun mennessä annettu noin 1 940 henkilölle, joista ainakin kolme on miehiä. Almanakassa nimi on ollut vuodesta 1950 lähtien, ja nimipäivä on 19. syyskuuta.


title: Heino und die lustigen Musikanten

text: Heino und die lustigen Musikanten on saksalaisen laulajan Heinon studio-albumi vuodelta 1976.


title: Varpu (nimi)

text: Varpu on suomalainen naisen etunimi, joka johtuu matalaa puuvartista kasvia tai lehtipuun oksaa tarkoittavasta sanasta varpu. Karjalassa sitä on käytetty myös Valpuri-nimen puhuttelumuotona, ja ortodoksit ovat pitäneet sitä Barbara-nimen vastineena.


title: Varpu (nimi)

text: Nimi Varpu on syyskuuhun 2017 mennessä annettu 2519 henkilölle. Almanakassa nimi on ollut vuodesta 1929 lähtien, ja nimipäivä on 20. syyskuuta.


title: Vaula

text: Vaula on suomalainen naisen etunimi, joka johtuu sanasta vaula. Sana on tarkoittanut köynnöskasvia, mutta myös vitsasta väännettyä rengasta. Nykyään sillä tarkoitetaan erästä naamakukkaisten heimoon kuuluvaa köynnöskasvisukua, vaulat ("Asarina").


title: Vaula

text: Sanan käyttöön etunimenä on todennäköisesti vaikuttanut Eino Leinon runo ”Marjatan laulu”, jossa esiintyy säe: ”Keinutan kehtoa, laulatan lasta, vaulussa vemmelpuun.”


title: Vaula

text: Nimi Vaula on vuoden 2015 loppuun mennessä annettu noin 410 henkilölle. Almanakassa nimi on ollut vuodesta 1950 lähtien. Nimipäivä oli aluksi 15. marraskuuta, mutta vuodesta 1995 lähtien 20. syyskuuta.


title: 20 Super-Hits

text: 20 Super-Hits on saksalaisen laulajan Heinon studio-albumi vuodelta 1976.


title: Die Allerbesten von Heino

text: Die Allerbesten von Heino on saksalaisen laulajan Heinon studioalbumi vuodelta 1976.


title: Amazing Race (9. tuotantokausi)

text: Amazing Race 9 on tosi-tv-sarja Amazing Racen yhdeksäs tuotantokausi. Kilpailun voittivat Bj ja Tyler.


title: Amazing Race (9. tuotantokausi)

text:
Yhdeksännellä tuotantokaudella oli mukana 11 paria.
Bj ja Tyler voittivat yhdeksännen tuotantokauden. Voitto ratkesi viime metreillä tiesulun lipputehtävässä. Tätä ennen Eric ja Jeremy olivat pitkään johdossa. Voitto ratkesi siihen, että Bj ja Tyler olivat opiskelleet paremmin kuin Eric ja Jeremy. Ray ja Yolanda jäivät jälkeen jo kiertotiessä.


title: Amazing Race (9. tuotantokausi)

text: Kaudella käytiin seuraavissa maissa:


title: Minna Cheung

text: Minna Cheung (s. 1965 Orimattila) on suomalainen muotisuunnittelija ja vaatealan yrittäjä.


title: Minna Cheung

text: Cheung on valmistunut Taideteollisesta korkeakoulusta vaatesuunnittelulinjalta 1993 ja opiskellut sen jälkeen Britanniassa Kingstonin yliopistossa. Hän tutustui siellä tulevaan mieheensä Yat Cheungiin, jonka kanssa hänellä on yhteinen vaatetusalan yritys ja vaatemerkki "2or+ by Yat". Suunnittelutöiden ohella Minna Cheung on juontanut televisiossa "Inno"-sisustusohjelmaa ja syksyllä 2009 esitettyä Suomen "Muodin huipulle." Minnalla on vuonna 1996 syntynyt poika.


title: William Cavendish

text: William Cavendish (8. toukokuuta 1720 – 2. lokakuuta 1764), Devonshiren 4. herttua, oli brittiläinen poliitikko, joka toimi maansa pääministerinä marraskuusta 1756 kesäkuuhun 1757. Cavendish suostui virkaan vastahakoisesti, kuninkaan pyynnöstä, ja hänen pääministerikaudellaan todellista valtaa käytti valtiosihteeri William Pitt. Pääministerikauden merkittävimmät tapahtumat olivat sotaoikeudenkäynti Menorcan menettänyttä amiraalia vastaan, ja kiista Cumberlandin herttuan kanssa Hannoverin puolustuksesta.


title: Ase itse

text: Ase itse () on Joe Abercrombien vuonna 2006 ilmestynyt fantasiaromaani. Teos avaa "Ensimmäinen laki" -trilogian. Kirja ilmestyi suomeksi Kirjavan kustantamana vuonna 2009.


title: Ase itse

text:
Tyyliltään Abercrombien esikoisromaania on verrattu George R. R. Martinin, Patrick Rothfussin ja Scott Lynchin sarjoihin. Abercrombie oli kirjallaan ehdokkaana parhaan uuden kirjailijan John W. Campbell -palkinnon saajaksi vuonna 2008.
Portti-lehden arvostelijan mukaan kirjailija onnistuu monipuolisten, rosoisten ja kiinnostavien henkilöhahmojen luonnissa. Teos rakentuu juuri vahvojen ja luonteikkaiden henkilöiden varaan. Raadollisen aikuisfantasian lukijoille teos on arvostelun mukaan parasta viihdettä George R. R. Martinin jälkeen.


title: Kuparikautinen Eurooppa

text: Kuparikautinen Eurooppa oli historiallinen Euroopassa ollut ajanjakso, jolloin osattiin valmistaa kupariesineitä. Kausi oli alueesta riippien noin 5300-1700 eaa. ollen ajallisesti neoliittisen kauden jälkeen. Muun muassa Los Millaresin kulttuuri oli kuparikautinen kulttuuri. Kuparikaudella sotaisat indoeurooppalaiset alkoivat levittäytyä Eurooppaan.


title: Kuparikautinen Eurooppa

text: Eurooppaan kupari alkoi levitä Romanian tienoille ja muualla Balkanille ehkä noin 5500 eaa. Eurooppaan syntyi noin 4500 eaa. mennessä kaksi varhaista kuparintyöstöaluetta, joista toinen oli Balkanin niemimaalla ja toinen Iberian niemimaalla, koska näiltä alueilta nimittäin saatiin vuorilta kuparia. Iberian keskus oli Etelä-Espanjassa.


title: Kuparikautinen Eurooppa

text: Balkanin kuparialue oli jo 5800-5000 eaa. nykyisissä Romaniassa, Bulgariassa ja Serbiassa ja lähialueilla. Metallia työstettiin varhain myös Italian keskiosissa. Balkanin Tonavan laaksoon ja Ukrainaankin levinnyt kuparikulttuuri kehittyi hyvin pitkälle, mikä näkyi mm Vincan kulttuurissa Varnassa. Balkanin kuparikautisen kulttuurin ihmiset asuivat puusta ja kaisloista tehdyissä, savella vuoratuissa, seiniltään maalatuissa harjakattoisissa taloissa, joissa oli pyöreät ikkunat.


title: Kuparikautinen Eurooppa

text: Koillis-Bulgariasta kaivettu kuparikautinen Polyanitsan kylä oli linnoitettu ja tiiviisti rakennettu.


title: Kuparikautinen Eurooppa

text: Itävallan Alpeilla oli vanhan ajan tärkein kuparikaivosalue, josta saatiin kuparia koko Eurooppaan. Italian Alpeilta löydetty jäätikölle miuumioitunut Ötzi eli kuparikautta noin 3300 eaa.


title: Kuparikautinen Eurooppa

text: Kupari levisi suureen osaan Saksaa 3500-3000 eaa. Kuparikauden vaihtuessa pronssikaudeksi Eurooppassa tapahtui suuria mullistuksia indoeurooppalaisten hyökätessä länteen. Indoeurooppalaiset levittäytyivät sotaisasti balkanilla 3500 eaa. alkaen, saapuen saksaan noin 2400 eaa.


title: Kuparikautinen Eurooppa

text: Hevonen ja pyörä levisivät suureen osaan Eurooppaan 2800-2500 eaa. Indoeurooppalaisten vaellus Itä-Eurooppaan alkoi Viimeistään 3600-2700 eaa. tapahtuneesta Sredni Stogin kulttuurin leviämisestä. P


title: Kuparikautinen Eurooppa

text: Eurooppa siirtyi pronssikauteen noin 2500-1500 eaa. Kellopikarikulttuuri oli kupari-pronssikautinen kulttuuri, joka oli luultavasti keski-Euroopassa indoeurooppalainen.


title: Kuparikautinen Eurooppa

text: Kupari jatkoi Euroopassa vielä Uneticen kulttuurin alkuvaiheissa 2300-2000 eaa. Pronssi ilmestyi Kreikkaan noin 3200 eaa., Bulgariassa vuosina 3300-2700 eaa. vallinnut Ezeron kulttuuri tunsi arsenikkipronssin.


title: Aquilinae

text: Aquilinae on haukkojen heimoon kuuluva päiväpetolintujen alaheimo.


title: Spencer Compton

text: Spencer Compton (1673 – 2. heinäkuuta 1743), Wilmingtonin jaarli, oli Britannian toinen pääministeri. Robert Walpolen hävittyä vaalit kuningas yritti saada opposition muodostamaan uutta hallitusta, ja kun se ei onnistunut, hän nimitti 69-vuotiaan Comptonin pääministeriksi. Häntä pidettiin huonona päätöksentekijänä ja avuttomana johtajana, ja koska hän oli itse ylähuoneessa, valta alahuoneessakin oli rajoitettua. Compton kuoli hallittuaan vain puolitoista vuotta.


title: Arseenihappo

text: Arseenihappo eli ortoarseenihappo (HAsO) on yksi arseenin happihapoista. Arseenihappo muistuttaa monilta ominaisuuksiltaan, kuten happamuudeltaan fosforihappoa. Erityisesti niiden suolat arsenaatit ja fosfaatit ovat ominaisuuksiltaan lähellä toisiaan.


title: Arseenihappo

text: Arseenihappo on kolmiarvoinen eli triproottinen happo. Happamuudeltaan yhdiste luokitellaan keskivahvaksi. ja happamuus on hyvin lähellä fosforihappoa. Vesiliuoksissa arseenihappo protolysoituu kolmessa vaiheessa,joissa ensimmäisessä muodostuu divetyarsenaatti-ioni, toisessa vetyarsenaatti-ioni ja kolmannessa arsenaatti-ioni. Reaktioyhtälöt ja happovakiot reaktioille ovat:


title: Arseenihappo

text: Arseenihappo liuottaa useita metalleja. Metallien liuetessa syntyy myrkyllistä arsiinia eli arseenivetyä. Toisin kuin fosforihappo, arseenihappo on vahva hapetin. Se kykenee muun muassa hapettamaan rikkihapokkeen rikkihapoksi ja jodidi-ionin jodiksi.


title: Arseenihappo

text: Kuumennettaessa arseenihappoa muodostuu ensimmäiseksi pyroarseenihappoa (HAsO) ja edelleen kuumennettaessa syntyy meta-arseenihappoa (HAsO). Arseenihappo esiintyy usein kiteisenä hemihydraattina HAsO·0,5HO


title: Arseenihappo

text: Arseenihappoa valmistetaan käsittelemällä arseenitrioksidia väkevällä typpihapolla. Reaktiotuotteena muodostuu lisäksi typpimonoksidia.


title: Arseenihappo

text: Yhdistettä voidaan valmistaa myös liuottamalla arseenipentoksidia veteen, mutta tämä reaktio on hyvin hidas. Lisäksi arseenihappoa syntyy, kun orto- tai meta-arseenihappoa käsitellään kylmällä vedellä.


title: Arseenihappo

text: Arseenihapon myrkyllisyyden vuoksi sen käyttö on rajoitettua. Ainetta käytetään puunsuoja-aineena ja puuvillaviljelmillä kasvin lehtien tuhoamiseen, jolloin sadonkorjuu tulee helpommaksi.


title: Arseenihappo

text: Arseenihappo, kuten useat muutkin arseeniyhdisteet, on myrkyllistä. sen LD-arvo rotille on 48 mg/kg. Arseenihappo aiheuttaa hengitettynä ja nieltynä huonoa oloa ja kouristuksia. Pitkäaikainen altistuminen voi aiheuttaa vaurioita iholle, verenkiertoelimistöön ja hermostoon. Arseenihapon on todettu aiheuttavan ihmisessä syöpää ja on luokiteltu syöpävaaralliseksi aineeksi.


title: Aleksi Laakso

text: Aleksi Jussi Hermanni Laakso (s. 16. maaliskuuta 1990 Seinäjoki, Suomi) on suomalainen jääkiekkopuolustaja, joka pelaa SM-liigajoukkue Helsingin IFK:ssa.


title: Aleksi Laakso

text: Laakson kasvattajaseura on seinäjokelainen S-Kiekko. Hän siirtyi B-juniori-ikäisenä Espoo Bluesiin kaudeksi 2006–2007. Laakso voitti Bluesissa B-nuorten SM-pronssia vuosina 2007 ja 2008 sekä A-nuorten Suomenmestaruuden vuonna 2009 ja SM-hopeaa vuonna 2011. Kaudella 2008–2009 hän debytoi myös miesten peleissä pelaten yhden Mestis-ottelun alle 20-vuotiaiden maajoukkueessa.


title: Aleksi Laakso

text: Kaudeksi 2009–2010 Laakso nostettiin Bluesin SM-liigarinkiin. Hän esitti harjoituskaudella hyviä otteleita ja sai paikan joukkueen kokoonpanosta. Laakso debytoi SM-liigassa kauden avausottelussa 10. syyskuuta 2009 Pelicansia vastaan. Hän ja puolustajapari Santeri Heiskanen saivat ottelussa jääaikaa jopa reilut 21 minuuttia, mikä oli eniten Bluesin joukkueesta. Liigauransa avausmaalin Laakso teki 16. lokakuuta 2009 ylivoimalla Pelicansia vastaan. Hänet palkittiin ottelun "Ilta-Sanomien" kolmen tähden tähtipelaajana. Laakso teki tulokaskaudellaan yhteensä 38 runkosarjaottelussa tehot 5+12=17. Kevätkaudella hän sai kuitenkin vähemmän jääaikaa ja pelasi paljon myös Bluesin A-nuorissa. Laakso kirjoitti Bluesin kanssa kaksivuotisen jatkosopimuksen helmikuussa 2010.


title: Aleksi Laakso

text: Lokakuussa 2010 Laakso siirtyi Karjala-turnaukseen asti kestävälle lainalle Mestikseen Vaasan Sportiin. Ennen Sport-lainan päättymistä hän kuitenkin siirtyi lainalle Pelicansiin, jossa Laakso pelasi kaksi ottelua. Joulukuussa 2010 hän palasi kuitenkin uudelleen 29. tammikuuta 2011 ulottuvalla lainasopimuksella Sportiin. Sopimuksen umpeutumisen kynnyksellä Laakso jatkoi lainaansa Mestiksen runkosarjan päätöskierrokselle asti, jonka jälkeen hän palasi Bluesiin, jossa Laakso pelasi kauden aikana vain kymmenen runkosarjaottelua tehoin 1+1=2. Hän vahvisti keväällä 2011 Bluesin SM-hopeaa voittaneita A-nuoria.


title: Aleksi Laakso

text: Kaudella 2011–2012 Laakso teki Bluesissa 22 ottelussa tehot 1+1=2, kunnes joukkue vuokrasi hänet loppukaudeksi Hämeenlinnan Pallokerhoon siirtorajan kynnyksellä, tammikuussa 2012. Laakso teki siellä 16 ottelussa kolme syöttöpistettä. Huhtikuussa 2012 hän teki joukkueen kanssa kolmivuotisen jatkosopimuksen. Kaudella 2012–2013 Laakso teki SM-liigan yhden kauden piste-ennätyksensä tehoilla 7+15=22. Kaudeksi 2015–2016 hän palasi kaksivuotisella sopimuksella vuotta aiemmin SM-liigaan nousseeseen Vaasan Sportiin. Kaudella 2016–2017 Laakso oli joukkueen tehokkain puolustaja tehoilla 5+13=18.


title: Aleksi Laakso

text: Kaudeksi 2017–2018 Laakso siirtyi vuoden mittaisella sopimuksella Itävallan Erste Bank Eishockey Ligan Graz 99ersiin. Kesken kauden, helmikuussa 2018 hän siirtyi loppukaudeksi Tanskan Metal Ligaenin Rungsted Seier Capitaliin. Laakso voitti siellä kauden päätteeksi pronssia. Kaudeksi 2018–2019 hän palasi SM-liigaan ja siirtyi 1+1-vuotisella sopimuksella Helsingin IFK:hon.


title: Aleksi Laakso

text: Laakso edusti Suomea alle 20-vuotiaiden MM-kisoissa vuonna 2010. Hän on pelannut neljä A-maaottelua ilman tehopisteitä. Laakso oli Suomen MM-leiriryhmässä kahdella ensimmäisellä viikolla keväällä 2012 ja hän pelasi ensimmäisen A-maaottelunsa Euro Hockey Challengessa 4. huhtikuuta 2012 Rapperswilissä Sveitsiä vastaan. Laakso kuitenkin loukkaantui neljännessä ottelussaan Norjaa vastaan, eikä näin ollen pelannut enää otteluissa Valko-Venäjää vastaan.


title: Aleksi Laakso

text: Laakson isä Jussi valmensi Aleksia S-Kiekossa C-junioreihin saakka. Hän on toiminut sittemmin myös S-Kiekon edustusjoukkueen valmentajana ja kykyjenetsijänä. Aleksi Laakso harrasti lapsena myös pesäpalloa.


title: EMD SD40

text: EMD SD40 ja siitä kehitetyt EMD SD40-2 ja EMD SD40T-2 ovat General Motors Electro-Motive Division (EMD) valmistamia dieselvetureita. Ne olivat EMD:n ensimmäiset 3 000 hevosvoiman tehon saavuttaneet dieselveturit. Veturit ovat "road switcher" -tyyppisiä, ja niissä on kaksi 3-akselista teliä. SD40-sarjan veturit kilpailivat General Electricin (GE) U30C- ja U30B-vetureiden kanssa. Vetureita valmistettiin vuosina 1966-1986 kaikkiaan 5535 kappaletta. Suuri osa niistä on yhä käytössä, ja osa on myyty Amerikan ulkopuolelle.


title: EMD SD40

text: EMD SD40 on dieselveturi, joita General Motors Electro-Motive Division valmisti vuosina 1966-1972 kaikkiaan 1268 kappaletta. Veturissa on 2-tahtinen, 16-sylinterinen 3 000 hevosvoiman moottori ja se on varustettu sähköisellä voimansiirrolla. SD40 oli EMD:n ensimmäinen 3 000 hevosvoiman tehon saavuttanut veturi.


title: EMD SD40

text: EMD SD40-2 on dieselveturi, joita General Motors Electro-Motive Division valmisti vuosina 1972-1986 kaikkiaan 3 957 kappaletta. Veturissa on 2-tahtinen, 16-sylinterinen 3 000 hevosvoiman moottori ja se on varustettu sähköisellä voimansiirrolla. Se on kehitetty versio EMD SD40-dieselveturista: SD40-2:ssa on vanha sähkömekaaninen ohjausjärjestelmä korvattu modulaarisella elektronisella järjestelmällä. Veturi teki yhä voimassa olevan yhden veturityypin myyntiennätyksen: 15 vuodessa sitä myytiin SD40T-2 -veturit mukaan lukien 4267 kappaletta. Tällä hetkellä veturityyppiä käyttävät Pohjois-Amerikan kaikki 1. luokan rautatieyhtiöt, muun muassa BNSF, CSXT, Union Pacific ja Canadian Pacific.


title: EMD SD40

text: EMD SD40T-2 on dieselveturi, joita General Motors Electro-Motive Division valmisti vuosina 1974-1980 kaikkiaan 312 kappaletta. Vetureissa on 2-tahtinen, 16-sylinterinen 3 000 hevosvoiman EMD 645-E3 -dieselmoottori, ja voimansiirto on sähköinen. Veturi on puoli metriä pidempi kuin SD40- ja SD40-2 -veturit. SD40T-2 -vetureiden jäähdytysjärjestelmä on suunniteltu toimimaan paremmin tunneleissa. Suurimpana ulkoisena erona voidaan pitää niiden takaosassa konesuojan sivuilla sijaitsevia suuria jäähdyttimen säleikköjä, jota tässä mallissa on sijoitettu alemmas aivan käyntisiltoihin kiinni, kun ne SD40- ja SD40-2 malleissa ovat konesuojan yläreunassa. Näin on parannettu puhtaamman ilman saantia. Suurin osa vetureista palvelee tällä hetkellä Union Pacific Railroadilla.


title: Pika-aikuinen

text: Pika-aikuinen () on Haruka Fukushiman kirjoittama ja piirtämä neliosainen mangasarja. Sarja kuuluu muodonmuutosshōjon genreen. Sen pääosassa on 10-vuotias Natsumi Kawashima, joka aikuistuu taikapähkinöiden avulla. Sarjaa alettiin julkaista Suomessa vuonna 2009.


title: Paradiso Girls

text: Paradiso Girls on tyttöyhtye, jonka muodostavat Aria, Lauren, Kelly, Shar ja Chelsea. Yhtyeen jäsenet ovat kaikki eri maista. Yhtyeen single "Patron Tequila" julkaistiin vuonna 2009.


title: Henrik Rödl

text: Henrik Rödl (s. 4. maaliskuuta 1969 Offenbach am Main) on saksalainen koripallovalmentaja ja kilpauransa päättänyt koripalloilija. Hän on toiminut TBB Trierin päävalmentajana.


title: Henrik Rödl

text: Rödl siirtyi pelaamaan EOSC Offenbachiin vuonna 1987. Kaksi vuotta myöhemmin hän lähti Yhdysvaltoihin pelaamaan NCAA:han. Viimeiselä kaudellaan Rödl voitti seurassa NCAA:n mestaruuden. Hän palasi Saksaan ja ALBAn joukkueeseen. Vuonna 1996 hänet palkittiin Bundesliigan arvokkaimpana pelaajana. Rödl lopetti pelaajauransa vuonna 2004.


title: Henrik Rödl

text: Rödl voitti Saksan miesten maajoukkueessa Euroopan mestaruuden vuoden 1993 kotikisoissa. Lisäksi hän oli mukana maan MM-pronssia vuonna 2002 voittaneessa joukkueessa. Barcelonan kesäolympialaisissa 1992 Rödl sijoittui Saksan joukkueessa seitsemänneksi.


title: Henrik Rödl

text: Pelaajauransa jälkeen Rödl siirtyi valmentamaan ALBAn kakkosjoukkuetta TuS Lichterfelde Berliniä. Vuonna 2005 hänet hankittiin ALBAn päävalmentajaksi, missä tehtävässä hän toimi vuoteen 2007 saakka. Vuonna 2010 Rödl jatkoi valmennusuraansa, sillä hänet hankittiin TBB Trierin päävalmentajaksi.


title: Laila Finska-Bezerra

text: Laila Finska-Bezerra (s. 8. elokuuta 1968 Maaninka) on entinen suomalainen soutaja.


title: Laila Finska-Bezerra

text: Finska-Bezerra voitti kevyen yksikön maailmanmestaruuden ei-olympialuokkien MM-kilpailuissa Zagrebissa 2000. Hän souti 2 000 metrin matkan ajassa 8.13,50 ja kukisti toiseksi sijoittuneen saksalaisen Angelika Brandin lähes seitsemällä sekunnilla. Kyseessä oli suomalaisen naissoutajan ensimmäinen MM-mitali. Kevyen yksikön MM-kilpailussa hän oli lisäksi viides 2001 ja kuudes 1992.


title: Laila Finska-Bezerra

text: Finska-Bezerra sijoittui Atlantan olympialaisissa 1996 avoimessa yksikössä 12:nneksi. Tampereen MM-kilpailuissa 1995 hän oli avoimessa yksikössä yhdeksäs. Maailmancupissa hän voitti kevyen yksikön kilpailun Münchenissä, Wienissä ja Luzernissa 2000 sekä Münchenissä 2001.


title: Tundrasara

text: Tundrasara ("Carex holostoma") on sarakasvi. Laji kuuluu Euroopan Unionin luontodirektiivin lajeihin ja on Suomessa rauhoitettu.


title: Tundrasara

text: Tundrasara kasvaa 10–20 cm korkeaksi. Kasvin juurakko on suikerteleva. Varren tyvitupet ovat viininpunaisia. Kellertävänvihreät, hyvin kapeat lehdet ovat vartta lyhyempiä. Alimman tähkän äimämäinen tukilehti on tavallisesti kukintoa lyhyempi ja sen tuppi on lyhyt ja tumma. Tiivis kukinto on kolme- tai neljätähkäinen. Tähkät ovat alle sentin pituisia ja hyvin lyhytperäisiä. Hedekukat sijaitsevat latvatähkässä, emikukat alemmissa tähkissä. Latvatähkä on kuitenkin usein piilossa sitä pidempien emitähkien välissä. Tähkäsuomut ovat mustanruskeita ja pullakkoa lyhyempiä. Pullakot ovat noin kaksi milliä pitkiä ja luumunmuotoisia. Tundrasara kukkii heinäkuussa.


title: Tundrasara

text: Euroopassa tundrasaraa tavataan ainoastaan Islannista, Pohjois-Norjasta, -Ruotsista ja -Suomesta sekä Venäjällä Kuolan niemimaalta. Lisäksi lajia tavataan satunnaisesti Itä-Siperiasta, Alaskasta, Pohjois-Kanadasta ja Grönlannista. Suomessa tundrasarasta tunnetaan reilu 110 esiintymää kolmella erillisellä alueella: Kilpisjärven alueella Enontekiöllä, Utsjoella ja Urho Kekkosen kansallispuistossa Sodankylästä. Uusimmat löydöt lajista tehtiin vuonna 2010 Mallan luonnonpuistosta.


title: Tundrasara

text: Suomessa tundrasaraa tavataan koivurajan yläpuolella kosteilla tunturiniityillä, ohutturpeisissa kalliosoistumissa sekä sulavesipurojen varsissa. Vaikka laji on Suomessa harvinainen, sen kasvupaikat ovat pääasiassa turvassa niiden syrjäisen sijainnin ja lajin huomaamattomuuden takia.


title: Radio Project

text: Radio Project oli Rockefeller-säätiön rahoittama tutkimusprojekti, jonka tarkoituksena oli tutkia radion vaikutusta eri kuulijaryhmissä Yhdysvalloissa. Säätiö myönsi rahoituksen projektin aloittamiseen Princetonin yliopistolle syksyllä 1937.


title: Radio Project

text: Projektiin johtoon nimettiin Paul Lazarsfeld. Muut osallistujat olivat Theodor Adorno, Hadley Cantril ja Frank Stanton, josta myöhemmin tuli CBS:n toimitusjohtaja.


title: Radio Project

text: Radio Projectin tutkimuskohteisiin kuului muun muassa radiokuunnelma "Maailmojen sota". Cantril kertoo kirjansa "The Invasion from Mars: A Study in the Psychology of Panic" esipuheessa sen tarjonneen odottamattoman koetilanteen. Projektin aikaansaannoksia oli myös Stanton - Lazarsfeld Program Analyzer, kutsumanimeltään "Little Annie", jota yhä edelleen käytetään tutkittaessa lähetyksen vaikutusta yleisöön.


title: Afasi & Filthy

text: Afasi & Filthy on ruotsalainen Uppsalasta kotoisin oleva hip hop -duo. Duon jäsenet ovat Herbert Munkhammar (Afasi), MC, ja Magnus Lidehäll (Filthy), tuottaja.


title: Afasi & Filthy

text: Afasi ja Filthy tapasivat toisensa Uppsalalaisessa peruskoulussa, ja 15-vuotiaina he päättivät tehdä omaa musiikkia. Duon ensimmäinen hitti oli "1990 Nånting", joka soi monella ruotsalaisella radiokanavalla ja pysyi niiden kärkipaikoilla viisi viikkoa. Kappaleen tuotannosta vastasi hip hop -yhtye Snook.


title: Afasi & Filthy

text: Vuonna 2004 duo solmi levytyssopimuksen Sony BMG -levy-yhtiön kanssa. Samana vuonna julkaistiin duon toinen hitti "Bomfalleralla".


title: Afasi & Filthy

text: Afasi & Filthy kuuluvat myös Maskinen-nimiseen elektro/hip hop -kokoonpanoon.


title: CIDOC

text: CIDOC eli Committee on Documentation (ICOM-CIDOC) on yksi International Council of Museums -organisaation komiteoista, joka keskittyy museoiden dokumentaatiotapojen kehittämiseen ja parhaiden käytäntöjen löytämiseen.


title: CIDOC

text: Komitean perusti Ivan Illich vuonna 1961 Meksikon Cuernavacaassa. CIDOC on antanut nimen myös museoiden käyttämälle kansainväliselle semanttinen web -dokumentointistandardille CIDOC CRM ISO 21127:2006.


title: Puupytonit

text: Puupytonit ("Morelia") on pytonkäärmeiden suku, johon kuuluu neljä Australiassa ja eteläisessä Aasiassa elävää lajia. Oksan ympärille kietoutunut ja paikalleen asettunut puupyton ei välttämättä ole lepäilemässä, vaan väijymässä sopivaa saalista. Pyton iskee niin nopeasti, että ehtii siepata jopa lepakon lennosta. Erityisten lämpöaistinelimien avulla saaliin pyydystäminen onnistuu jopa yön pimeydessä.


title: Maskinen

text: Maskinen () on ruotsalainen elektro/hip hop -yhtye. Yhtyeeseen kuuluvat Afasi & Filthy sekä Slagsmålsklubben -yhtyeen Frej Larsson. Yhtyeen neljäs jäsen Kihlen erosi yhtyeestä.


title: Alposjärvi

text: Alposjärvi tarkoittaa seuraavia asioita:


title: Työmiehen lauantai

text: Työmiehen lauantai on Irwin Goodmanin vuonna 1965 levyttämä menestyskappale. Kappale on yksi Goodmanin uran tunnetuimmista ja se ilmestyi vuoden 1966 "Irwinismi"-albumilla. Irwin sävelsi kappaleen, ja sen sanoituksesta vastasi Vexi Salmi nimimerkillä Emil Retee. ”Työmiehen lauantai” oli samalla Goodmanin uran järjestyksessään toinen single. Se ilmestyi 30. marraskuuta 1965 b-puolenaan ”Kuin Ferrari”.


title: Työmiehen lauantai

text: Laulun tekemisen aikoina työviikko Suomessa oli 6-päiväinen. Lauantai oli lyhennetty työpäivä, ja työntekijä pääsi kotiin ajan mittapuulla aikaisin, jo iltapäivällä. Ainoa täysi vapaapäivä oli sunnuntai.


title: Työmiehen lauantai

text: Kappale oli aikoinaan soittokiellossa radiossa, koska se koettiin solvaavan työmiehiä. Laulu soitettiin tuolloin radiossa sensuroituna versiona, jolloin kappaleesta leikattiin T-kirjain pois.


title: Sinkkisulfaatti

text: Sinkkisulfaatti eli rikkihapon sinkkisuola on väritön ja veteen liukeneva kemiallinen yhdiste, jonka kaava on ZnSO. Sitä käytetään elektrolyyttinä sinkkipäällystämisessä, nahkan säilöntäaineena, lannoitteissa ja muissa maataloustuotteissa. Lääketieteessä sitä käytetään adstringenttina eli se kuivaa ihoa. Se on myrkyllistä vesieliöille.


title: Ei tippa tapa (kappale)

text: Ei tippa tapa on Irwin Goodmanin säveltämä ja esittämä kappale vuodelta 1966. Sen sanoitti Emil Retee eli Vexi Salmi. Kappale julkaistiin samannimisellä albumilla vuonna 1966, ja se nousi yhdeksi Goodmanin pitkän uran suurimmista hiteistä. Kappale on yksi harvoista Irwinin kappaleista, jonka hän sävelsi ennen kuin Salmen sanoitus oli valmis. Kappaleen fraasi ”Ei tippa tapa ja ämpäriin ei huku” on lähtöisin 1960-luvun alusta, jolloin Salmi ja Irwin olivat Saksassa. Siellä eräs henkilö, johon he olivat tutustuneet, sanoi nuo sanat.


title: Ei tippa tapa (kappale)

text: ”Ei tippa tapa” -singlen B-puoli oli ”Uusi Paavo” -niminen kappale.


title: Holly Short

text: Komisario Holly Short on Eoin Colferin luoma menninkäinen Artemis Fowl -kirjasarjassa. Hän on HALTiJan (Hautautuneiden Alueiden Lainvalvonnan TiedusteluJaos) ainoa naispuolinen poliisi.


title: Holly Short

text:
Holly valmistui HALin lentokoulusta parhain mahdollisin arvosanoin. Hän sai hopeiset TiJan terhonsa hieman kyseenalaisessa koeympäristössä komentaja Julius Rootin veljen, Turnball Rootin puututtua asiaan.
Holly on ainoa HALTiJaan hyväksytty nainen. Hänellä on tapana ottaa suuria riskejä operaatioissaan ja toimia ohjeiden vastaisesti ja on siitä syystä komentaja Rootin silmätikku.


title: Holly Short

text:
Holly oli saamassa ylennystä tarkastajaksi kirjassa "Opalin kosto". Alun perin Holly suunnitteli hylkäävänsä ylennyksen, mutta komentaja Rootin sanat saivat Hollyn muuttamaan mielensä. Rootin kuoleman jälkeen Holly kuitenkin erosi HAL:n palveluksesta ja perusti myöhemmin etsivätoimiston yhdessä Mulch Diggumsin kanssa.
Holly on suorittanut monta onnistunutta tiedustelukeikkaa lukuun ottamatta Hampurin tapausta.
On ollut mukana useassa Artemiksen operaatiossa, kerran uhrina, useammin apulaisena.


title: Holly Short

text: Holly myös toimi Osasto 8 palveluksessa kirjoissa "Kadonnut siirtokunta" ja "Aikaparadoksi".


title: Holly Short

text: Pituudeltaan Holly on sentin keskivertomenninkäistä lyhyempi eli tasan metrin mittainen.


title: Holly Short

text: Hollylla on punaisenruskeat, lyhyet ja piikikkäät hiukset. Hänen molemmat silmänsä ovat alun perin pähkinänruskeat, mutta Kadonneessa siirtokunnassa tapahtuvan aikahyppäyksen aikana Artemis ja Holly vaihtavat vahingossa toiset silmänsä. Sen jälkeen Hollyn toinen silmä on pähkinänruskea ja toinen sininen.


title: Holly Short

text: Ainoa sarjassa mainittu Hollyn perheenjäsen on hänen äitinsä Coral Short, joka toimi HALMeJa:ssa. Coral menehtyi jouduttuaan alttiiksi radioaktiiviselle jätteelle.


title: Slagsmålsklubben

text: Slagsmålsklubben eli SMK on ruotsalainen bitpop-yhtye Norrköpingistä.


title: Slagsmålsklubben

text: Yhtyeen jäsenet ovat Frej Larsson, Joakim "Beebop" Nybom, Joni Mälkki, Kim Nilsson, Björn Nilsson ja Hannes Stenström. Osalla heistä on sivuprojekteja, kuten "50 Hertz", johon kuuluu moni yhtyeen jäsen. Lisäksi Hannesilla on "Din Stalker" ja Frejllä "Offerprästers orkester" -sooloprojektit.


title: Ryysyranta (kappale)

text: ”Ryysyranta” on Irwin Goodmanin kappale, joka ilmestyi singlenä vuonna 1967 sekä "Reteesti vaan" -albumilla vuonna 1968. Kappaleen sävelsi Goodman ja sanoitti Vexi Salmi nimimerkillä Emil Retee. Kappale on saanut nimensä Ilmari Kiannon "Ryysyrannan Jooseppi" -romaanin mukaan. Kappale sai alkunsa siitä, että tuntematon henkilö pyysi Irwiniä tekemään Ryysyrannasta kappaleen. Irwin kysyi Vexi Salmelta, voisiko Ryysyrannasta tehdä laulun. Salmi luki Kiannon kirjan uudelleen ja teki kappaleen, jonka tekemiseen hän kysyi neuvoa myös Toivo Kärjeltä. Ryysyranta on myös Goodmanin vuonna 1969 rakennuttaman omakotitalon nimi.


title: Ryysyranta (kappale)

text: Laulun alkusäkeen sanat (”Olet maamme armahin Suomenmaa”) ja sävel on lainattu sarkastisessa mielessä suoraan J. H. Erkon tunnetusta "Kansalaislaulusta", jota se kuitenkaan ei muilta osiltaan, sisällöltään tai tyyliltään lainkaan muistuta.


title: Ryysyranta (kappale)

text: Ryysyranta-laulun sanat koettiin kainuulaisten keskuudessa loukkaavana.Lähde:


title: Sepalus auki

text: Sepalus auki on Irwin Goodmanin vuonna 1985 julkaisema kappale, jolla hän osallistui saman vuoden Syksyn sävel -kilpailuun. Goodman voitti lehdistön suosikki -palkinnon, mutta jäi itse kilpailussa viimeiseksi. ”Sepalus auki” ilmestyi vuoden 1985 "Dirly dirly dee" -albumilla sekä singlenä.


title: Tapio Kouki

text: Tapio Koukin poika on näyttelijä Mikko Kouki, sisar Marja-Leena Kouki ja Samuli Edelmann sisarenpoika.


title: Rentun ruusu (kappale)

text: Rentun ruusu on Irwin Goodmanin vuonna 1988 levyttämä kappale. Goodmanin ura oli jo vuosia ollut laskussa, kunnes ”Rentun ruusu” palautti hänet taas maan suosituimpien artistien joukkoon. ”Rentun ruusu” on yksi Goodmanin uran suurimmista hiteistä. Kappale julkaistiin vuoden 1988 samannimisellä albumilla sekä singlenä b-puolenaan ”Esileikkiä”. Kappaleen sävelsi Kassu Halonen ja sanoitti Vexi Salmi.


title: Rentun ruusu (kappale)

text: Idean kappaleeseen Vexi Salmi sai Tapio Rautavaaralta. Rautavaara käski hänen tehdä kappale maitohorsmasta, kulkurin kukasta. Salmi vaihtoi kulkurin Goodmanille sopivammaksi rentuksi.


title: Kouki

text: Kouki on suomalainen sukunimi, joka on muun muassa seuraavilla henkilöillä:


title: Renato William Jones

text: Renato William Jones (6. lokakuuta 1906 Rooma, Italia – 22. huhtikuuta 1981 München, Saksa) oli yksi kansainvälisen koripalloliitto FIBAn perustajista.


title: Renato William Jones

text: Vuonna 1932 Jones perusti FIBAn ja toimi sen pääsihteerinä vuosina 1932–1976. Hänestä tuli myös ensimmäinen FIBA Hall of Fameen valittu henkilö.


title: Das Suedwester Lied

text: Das Suedwester Lied on saksalaisen laulajan Heinon studioalbumi vuodelta 1976.


title: Seine großen Erfolge 5 (1976)

text: Seine großen Erfolge 5 on saksalaisen laulajan Heinon studio-albumi vuodelta 1976.


28 Heino-Hits zum Tanzen und Mitsingen 2 on saksalaisen laulajan Heinon studio-albumi vuodelta 1976.


title: Snook

text: Snook on ruotsalainen rap-duo Tukholmasta. Siihen kuuluu Kihlen (oik. Oskar Linnros) ja Danne (oik. Daniel Adams-Ray). Duo on julkaissut kaksi studioalbumia.


title: Snook

text: Snook palkittiin kategoriassa "Best Swedish Act" MTV Europe Music Awardsissa Kööpenhaminassa vuonna 2006.


title: Överby

text: Överby voi tarkoittaa seuraavia asioita:


title: Överby

text: Suomessa:


title: Överby

text: Ruotsissa:


title: Robert Petersen

text: Robert Stanley Petersen (16. toukokuuta 1928 Los Angeles, Yhdysvallat – 12. huhtikuuta 2003 Suomi) oli yhdysvaltalais-suomalainen koripalloilija ja koripallovalmentaja.


title: Robert Petersen

text: Petersen tuli Suomeen mormonien kanssa vuonna 1949. Hän toimi Suomen koripallomaajoukkueen valmennusryhmässä Helsingin olympialaisissa. Olympiakisojen jälkeen Petersen lähti takaisin kotimaahansa kuudeksi vuodeksi, mutta tuli vuonna 1959 takaisin Suomeen.


title: Robert Petersen

text: Paluun jälkeen hänet kutsuttiin maajoukkueen kakkosvalmentajaksi Kalevi Tuomisen pariksi. Yhdessä Tuomisen kanssa Petersen valmensi Suomen Tokion olympialaisiin. Vuonna 1969 Petersen nousi maajoukkueen ykkösvalmentajaksi. Hän toimi pestissä vuoteen 1972 saakka, jolloin hän piti välivuoden valmentamisesta. Petersen palasi maajoukkueeseen vuonna 1973 ja toimi päävalmentajan tehtävissä vuoteen 1982 saakka. Petersen oli mukana nostamassa Suomea vuoden 1995 EM-kisoihin. Lisäksi hän toimi Panttereiden valmennusryhmässä.


title: Robert Petersen

text: Petersen kuoli 74-vuotiaana vuonna 2003.


title: Robert Petersen

text: Vuonna 2013 Petersen nimettiin Suomen koripallon Hall of Fameen.


title: Gennadi Fiš

text: Gennadi Semjonovitš Fiš (; 10. huhtikuuta 1903 Odessa – 6. heinäkuuta 1971 Moskova) oli venäläinen neuvostokirjailija.


title: Gennadi Fiš

text: Gennadi Fiš syntyi rakennusinsinöörin perheeseen. Hän valmistui Leningradin taidehistorian instituutista ja vuonna 1925 Leningradin yliopistosta. Vuodesta 1922 lähtien hän työskenteli lehtimiehenä ja kirjailijana. Talvi- ja jatkosodan aikana Fiš oli sotakirjeenvaihtajana Suomen rintamalla. 1950–1960-luvuilla hän asui Moskovassa ja matkusteli paljon Suomessa ja Skandinaviassa.


title: Gennadi Fiš

text: 1930-luvulla Fišin tuotannon keskeiseksi teemaksi muodostui Neuvosto-Karjala ja Suomi. Romaani ”Kiimasjärven valtaus” ("Padenije Kimasozera", 1933) kuvaa Toivo Antikaisen kuuluisaa suksiretkeä ja romaani ”Suomi, me palaamme” ("My vernjomsja, Suomi!", 1934) Pohjois-Suomen läskikapinaa. "Jalguba" (1936) kertoo kanadansuomalaisista ja venäläisistä metsätyöläisistä, "Kljatvan" (”Vala”, 1938) aiheena on Suomen sisällissota. Toisen maailmansodan tapahtumia kuvaavat "Severnaja povest" (”Pohjoinen kertomus”, 1942) ja "Den roždenija" (”Syntymäpäivä”, 1944). Karjalaisista partisaanitytöistä Anna Lisitsinasta ja Marija Melentjevasta kertoo sankarikuvaus ”Ystävättäret” ("Podrugi", myös "Karelskije devuški", 1943). Vuonna 1960 Fiš julkaisi matkakirjan "Vstretši v Suomi" (”Tapaamisia Suomessa”). Rafail ja Juri Muzykant ohjasivat vuonna 1937 ”Kiimasjärven valtaukseen” perustuvan elokuvan "Za sovetskuju rodinu" (”Neuvostoisänmaan puolesta”).


title: Gennadi Fiš

text: Fišin mukaansatempaavat ja asiantuntevasti kirjoitetut romaanit ja kertomukset olivat aikanaan varsin suosittuja, mutta niiden taiteellisia arvoja pidetään vähäisinä.


title: Elmar Grin

text: Elmar Grin (, oikealta nimeltään Aleksandr Vasiljevitš Jakimov, ven. Алекса́ндр Васи́льевич Яки́мов; 15. kesäkuuta 1909 Kivennapa – 1999) oli venäläinen neuvostokirjailija.


title: Elmar Grin

text: Elmar Grin jäi varhain orvoksi ja vietti lapsuutensa Lintulan luostarin lastenkodissa. Vuosina 1922–1929 hän kierteli eri puolilla Venäjää, palveli sen jälkeen viisi vuotta Itämeren laivastossa ja työskenteli vuosina 1935–1939 radistina Leningradissa ja sen ympäristössä. Vuodesta 1939 lähtien Grin palveli armeijassa ja toimi toisen maailmansodan loppuvaiheessa sotakirjeenvaihtajana. Vuonna 1943 hänet hyväksyttiin NKP:n jäseneksi. Vuosina 1958–1965 hän toimi Neuvostoliiton kirjailijaliiton hallituksen ja vuosina 1959–1981 kirjailijaliiton tarkastuskomission jäsenenä. Kirjailija asui Leningradissa.


title: Elmar Grin

text: Grinin teoksien teemana on neuvostoideologian mukainen ”kansojen ystävyys”. Hänen ensimmäiset 1930-luvun alussa ilmestyneet kertomuksensa käsittelevät luokkataistelua ja maatalouden kollektivisointia Neuvostoliitossa asuvien virolaistalonpoikien keskuudessa. Suomen tapahtumia vuosina 1939–1946 kuvaavasta romaanistaan ”Tuuli käy etelästä” ("Veter s juga", 1946) kirjailija sai Stalin-palkinnon. Suomen talonpoikaisto on myös romaanin "Drugoi put" (”Toinen tie”, 1956) aiheena. Romaanissa "V strane Ivana" (”Iivanan maassa”, 1962–1967) Grin kuvaa Neuvostoliittoon muuttaneen suomalaisen työmiehen poliittista kasvua.


title: Volkswagen Arena

text: Volkswagen Arena on Saksan Wolfsburgissa sijaitseva monitoimiareena. Se toimii jalkapallojoukkue Wolfsburgin kotistadionina.


title: Volkswagen Arena

text: Stadion avattiin 13. joulukuuta 2002 ja sen kapasiteetti on 30 000. Kauden 2008–2009 päätteeksi Wolfsburg juhli stadionilla historiansa ensimmäistä Saksan pääsarjamestaruutta, joka varmistui vasta viimeisellä sarjakierroksella.


title: Volkswagen Arena

text: 15. syyskuuta 2009 stadionilla pelattiin ensimmäistä kertaa Mestarien liigaa, kun Wolfsburg kohtasi venäläisen TsSKA Moskovan. Wolfsburg voitti ottelun 3–1, Grafiten tehtyä hattutempun.


title: Volkswagen Arena

text: Stadion on käytössä vuoden 2011 naisten MM-kilpailuissa, jotka järjestetään ensimmäistä kertaa Saksassa.


title: Sveitsin koripallomaajoukkue

text: Sveitsin koripallomaajoukkue edustaa Sveitsiä miesten koripallon maajoukkuekilpailuissa.


title: Sveitsin koripallomaajoukkue

text: Maa on päässyt olympialaisiin kahdesti historiansa aikana. Ensimmäisen kerran maa osallistui olympialaisiin vuonna 1936, jolloin se sijoittui yhdeksänneksi. Toisen kerran maa oli mukana Lontoon olympialaisissa 1948, jolloin se oli kisojen 21.